
„ Įžanga. — Fizinio lavinimo teorija, kaipo pedagogikos 
mokslo dalis. 
I. Bendrieji paaiškinimai apie fizinį lavinimą. 
1. Fizinio lavinimo sąvoka. 
2. Fizinio lavinimo reikšmė. 
II. Bendras fizinio lavinimo tikslas ir atskiros ugdomosios 
jo vertybės. 
1. Bendras fizinio lavinimo tikslas, imamas obiektyviniu 
ir subiektyviniu atžvilgiu. 
2. Tvirta sveikata ir tikslus juslių bei įauslių veiklumas. 
3. Fizinis stiprumas ir kūno paslankumas paklusti valios 
reikalavimams. 
4. Kūno gražumas ir fizinis nusiteikimas savaimin- 
gai kūrybai. 
Užbaiga. — Žvilgis į fizinio lavinimo tikslų realiza- 
vimo tvarką. 


Įžanga. 

Fizinio lavinimo teorija, kaipo pedagogikos mokslo dalis. 

Fizinio lavinimo teorija nėra pavadinimas, kuris negalėtų 
sukelti priekaištų jo tinkamumo klausimu. Tam pačiam reikalui 
galima beveik lygiomis teisėmis naudotis tokiais sudėtingais 
terminais, kaip fizinio auklėjimo mokslas, kūno kultūros teorija, 
nekalbant jau apie kitus pavadinimus, kurie šiais laikais atsitik- 
tinai vartojami sąryšyje su įsigalėjusi susidomėjimu gimna- 
stika ir sportu. Vis delto esu pasirinkęs pavadinimą „fizinio la- 
vinimo teorija“ del kelių motyvų, kurie verčia jį pripažinti 
pranašesnių už kitus paminėtuosius pavadinimus. Pirma, yra 
patogiau ir teisingiau kalbėti apie fizinį lavinimą, negu apie kūno 
lavinimą, nes prmasis terminas yra, ir parinktuoju reikalu pri- 
valo būti, platesnis už antrąjį: fizinis žmogaus lavinimas iš 

*) Iš pedagoginių paskaitų, skaitytų Teologijos Filosofijos Fakultete 1926 m. 
rudens semestre, — Sf. Š, 

„tikrųjų siekia giliau ir toliau, negu paprastas kūno globojimas 
bei mankštymas. Antra,fizinės pratybos, vartojamos dažniausiai 
kūno kultūros reikalams, daugiau užsipelno lavinimo vardą, 
negu auklėjimo, nors giliausiose savo apraiškose fizinis lavini- 
mas gali ir net turi turėti auklėjamosios reikšmės. Pagaliau, 
trečia, yra tikslingiau kalbėti apie fizinio lavinimo teoriją, negu 
apie jo mokslą, nes kitaip galima sudaryti įspūdžio, kad tokiu 
atveju turima reikalo su atskiru mokslu, nepareinančiu nuo pe- 
dagogikos. Kalbėti apie tokį mokslą juo labiau neparanku, kad 
moksliškas fizinio lavinimo tyrinėjimas yra palyginti naujas 
dalykas. Tai, žinoma, fizinio lavinimo teorijai nekliudo būti 
mokslu ta prasme, kad ją, tają teoriją, laikytų specialiąja pla- 
tesnės mokslo sistemos šaka. Fizinio lavinimo teorija ir yra iš 
tikrųjų atskira pedagogikos mokslo dalis. 

: Reik tačiau čia pat pasakyti, kad ne visų pedagogų teori- 
ninkų fizinio lavinimo teorija yra pripažįstama pedagoginiu 
mokslu. Pavyzdžiui, S. Gesenas savo „Pedagogikos Pagrin- 
duose“ griežtai teigia, kad „fizinio auklėjimo teorija ne tik nėra 
pedagogikos, kaipo lavinimo teorijos, šaka, bet dar nurodo šiai 
pastarajai ribas“ (S. J. Gessen, Osnovy pedagogiki, 1923, 353 p.). 
Geseno supratimu, mokslinimas (obrazovanije) turi paruošti 
žmogų kultūriškai gyventi; todel pedagogika, kaipo lavinimo 
teorija, tetyrinėja vien uždavinius, kurie susidaro del šito tikslo. 
Tuo tarpu fizinio auklėjimo teorija, kaipo higienos dalis, Geseno 
supratimu, panašaus uždavinio turėti negalinti. „Fizinis lavini- 
mas, sako jisai, savo esmėje yra ne kas kita, kaip dorinio, me- 
ninio ir mokslinio lavinimo derinimas, taikinamas žmogaus 
kūnui, kaipo savo medžiagai“, ir todel „jam nėra atskiro užda- 
vinio, kuris, smulkiau analizuojamas, nesusiskirstytų į Žinomus 
jau mums lavinamuosius uždavinius“ (ten pat, 346 p.). 

Geseno teigimas, kad fizinio auklėjimo teorija nėra peda- 
gogikos šaka, ne tik paradoksaliai skamba, bet yra klaidingas ir, 
būtent, todel, kad jis neteisėtai susiaurina pedagogikos objektą, 
apribodamas jį viena tik kultūros sritimi. Iš tikrųjų, pedagogika 
turi apimti visą ugdymo plotą, o ne vieną tik kultūrinio lavinimo 
sritį. Ugdymu, imamu visoje jo platumoje, žmogus turi būti 
ruošiamas pilnutiniam gyvenimui, kuris yra Žymiai platesnis 
už kultūros reiškimosi plotą. Pilnutinis gyvenimas suima į save, 

tarp kitko, fizinės žmogaus prigimties klestėjimą, ir to pakanka, 
kad jis būtų pedagoginio tyrinėjimo obiektas, kai įis yra sie- 
kiamas suaugusios kartos veikimu nesuaugusiajai. 


Tuo būdu fizinis lavinimas yra plačiai suprantamo ugdymo 
dalis, ir atatinkamai fizinio lavinimo teorija yra viso pedagogi- 
kos mokslo šaka. Jei fizinio lavinimo teorija nepripažįstama 
atskira pedagogikos mokslo šaka, vis delto tenka, pavyzdžiui, 
sykiu su tuo pačiu Gesenu kalbėti apie fizinio lavinimo teorija 
(kas yra neišvengiama) ir laikyti jinai plačiai suprastos higienos 
šaka, — higienos, kuri fizinės Žmogaus gerovės anaiptol nestato 
į sąryšį su ugdomuoju suaugusios kartos veikimu nesuaugusiajai. 


Taigi ugdymo vardu turi būti apimtas visas suaugusios kar- 
tos veikimas nesuaugusiajai, kad pastaroji pasiruoštų pilnutinio 
gyvenimo tikslams. 

Taip suprasto ugdymo mokslas yra pedagogika. O kadangi 
prie ugdymo pridera ir fiz. lavinimas, kuris ruošia naujas kartas 
fizinės prigimties tikslams, tai fizinio lavinimo teorija yra atskira, 
arba specialioji, pedagogikos šaka. Kaip labai platus mokslas, 
pedagogikos teorija yra vadinama kartais sistemos vardu, tarsi 
atskiros jos šakos būtų vertos atskiro mokslo vardo. Šitokia 
prasme fizinio lavinimo teorija gali būti pavadinta mokslu, nors 
šitas vardas pilna teise tegali būti taikomas visai pedagogikos 
sistemai. 

Kaip pedagogikos mokslo dalis, fizinio lavinimo teorija 
įgauna iš jo visas mokslines jo savybes. Todel šita teorija, kaip 
ir visas pedagogikos mokslas, pasižymi praktiniu, normaty- 
viniu ir pritaikomuoju pobūdžiu. Jinai yra praktinis mokslas, 
kadangi tyrinėja žmogaus veiksmus, turinčius savo objektu 
fizinį naujųjų kartų ugdymą. Normatyviniu mokslu jinai yra 
todel, kad tyrinėja vedamuosius fizinio lavinimo principus, arba 
normas. Pagaliau, pritaikomąja disciplina jinai yra todel, kad 
lavinimo tikslams nustatyti ir lavinamajai medžiagai pažinti 
jai patarnauja visa eilė mokslų. Fizinio lavinimo teorija, kaip 
pedagogikos šaka, netyrinėja iš vienos pusės fizinio gyvenimo 
tikslų, o iš antrosios — fizinės Žmogaus, taigi ir auklėtinio, pri- 
gimties. Tuo tarpu ir vienas ir antras dalykas reikia pažintį, 
ieigu norime sudaryti moksliškąją fizinio lavinimo teoriją. Šitam 

reikalui patarnauja atatinkami mokslai, kurie pedagogikos at- 
žvilgiu turi padedamosios reikšmės. 

Kaip kitose pedagogikos mokslo šakose, taip ir fizinio la- 
vinimo teorijoje padedamieji mokslai gali būti suskirstyti į dvi 
pagrindines grupes pagal tai, ar jie suteikia. davinių apie fizinio 
gyvenimo tikslus, ar — apie fizinės Žmogaus prigimties savy- 
bes. Mokslai, teikią žinių apie fizinės Žmogaus prigimties savy- 
bes, yra fizinio lavinimo teorijai grindžiamieji mokslai ta prasme, 
kad įie suteikia ugdomosios medžiagos pažinimo. Del to mokslai, 
teikią žinių apie tizinio gyvenimo tikslus, yra jai vedamieji 
mokslai, nes nurodo fizinio lavinimo pakraipą. Prie grindžia- 
mųjų fizinio lavinimo teorijos mokslų priklauso visų pirma visi 
tie mokslai, kurie gali būti apimti vienu bendru somatologijos 
vardu, reiškiančiu kūno mokslą apskritai. Tokiais mokslais yra, 
pavyzdžiui, anatomija, fiziologija, higiena, medicina. Einant 
dar toliau, pasirodo, kad grindžiamaisiais fizinio lavinimo teori- 
jos mokslais gali eiti ir tokie mokslai, kaip antai: biologija, 
chemija, fizika, mechanika ir tt. Suprantama savaime, kad ne 
visi šitie mokslai vienodai tarnauja savo daviniais fizinio lavi- 
nimo teorijai, 

Jei grindžiamaisiais fizinio lavinimo teorijos mokslais yra 
specialieji prigimties bei gamtos mokslai, tai vedamieji jos 
mokslai priklauso jau prie pasauliažiūros mokslų, kuriais yra 
iš vienos pusės filosofija ir iš antrosios — teologija. Kitaip tariant, 
fizinio gyvenimo tikslus, su kuriais galutinėje sąskaitoje sutampa 
fizinio lavinimo tikslai, nustato disciplinos, kurios tyrinėja ex 
professo Žmogaus gyvenimo prasmę, jo pašaukimą ir tikslus, 
ir tuo patim nustato siekiamąją fizinės prigimties priežastį. Ne- 
kalbant čia apie teologijos doktriną, kuri remiasi Apreiškimu, 
reik pasakyti, kad fizinio lavinimo teorijai turi pagrindinės veda- 
mosios reikšmės toji filosofijos dalis, kuri gali būti pavadinta 
„ gyvenimo filosofija ir kuri susideda iš prigimties, kultūros ir 
religijos filosofijos disciplinų. Suprantama savaime, kad prigim- 
ties filosofija turi fizinio lavinimo teorijai didžiausios reikšmės, 
kaip mokslas, tyrinėjąs tolimiausias fizinės Žmogaus prigimties 
priežastis. 

Padedamųjų pedagogikos mokslų susiskirstymas į grindžia- 
muosius ir vedamuosius nėra, kaip matėme, atsitiktinis, nes 

jis atsako dviem paruošiamiesiems ugdymo teorijos reikala- 
vimams, būtent: pirma, pažinti ugdymo objektą, arba medžiagą, 
ir antra, nustatyti ugdymo tikslą. Ugdomojo veikimo normos, 
kurios rūpi pedagogikos mokslui, ir yra nustatomos tada, kai 
taip ar šiaip yra derinama žmogaus prigimtis su jos siektinais 
"tikslais. Ir iš tikrųjų, negalima prideramai nustatyti jokios 
pedagoginės normos, nepažinus ar ugdomojo objekto, t. y. 
auklėtinio prigimties, ar atatinkamo siektino tikslo. Žodžiu ta- 
riant, ugdomasis veikimas yra pagrįstas auklėtinio prigimties 
pažinimu ir yra vadovaujamas nusimanymo apie įo gyvenimo 
tikslus. Šituo atžvilgiu jokios išimties nesudaro ir fizinis lavini- 
mas, kurs iš grindžiamųjų mokslų turi pasisavinti fizinės auklė- 
tinio prigimties pažinimą, o iš vedamųjų mokslų — patirti fizinio 
jo gyvenimo tikslus. 

Negalėjimas apsieiti be vedamųjų pasauliažiūros mokslų 
reiškia pedagogikai tam tikrą pareinamybę nuo pasauliažiūros 
apskritai. Atsipalaiduoti nuo šitos priklausomybės pedagogika 
negali todel, kad ne jos vienos tik darbas spręsti žmogaus gy- 
venimo tikslų klausimas, o antra — ji negali nesirūpinti šitų 
tikslų pažinti. Išeitis telieka viena, būtent: tenka skolytis gy- 
venimo principų pažinimo iš pasauliažiūros mokslų, renkantis 
jų iš tos konkrečios pasauliažiūros, kuri yra priimtina pačiam 
pedagogui. Todel ne tik ne nuostabu, bet tam tikra prasme 
normalu, kad ir fizinio lavinimo pakraipa, taip ar šiaip, pareis 
nuo ideologinio nusistatymo pasauliažiūros srityje. Pavyzdžiui, 
vienaip žiūrės į fizinio lavinimo uždavinius asketiškai nusi- 
statęs stojikas, kitaip — eudemoniškai nusiteikęs epikūrininikas ; 
kitaip spręs apie fizinio lavinimo tikslus indiškas jogas ir kitaip 
krikščionis; kitaip normuos fizinį lavinimą spiritualistas ir 
kitaip — materialistas, matąs visą žmogų žmogaus kūne. 
Todel nesąmoningai apgaudinėja save ir kitus tie fizinio lavinimo 
šalininkai, kurie skelbia, kad fizinio lavinimo esmė neturinti 
pareiti nuo ideologinio nusistatymo pasauliažiūros srityje. Iš 
tikrųjų šitokis principialus nusištatymas faktinai yra jau ideolo- 
ginis nusistatymas, nes jis vis delto remiasi tam tikra kritikos 
nekontroliuojama pažiūra į gyvenimo tikslą, — pažiūra, kuri 
leidžia ar net reikalauja atpalaiduoti fizinį lavinimą nuo aukš- 
tesniųjų gyvenimo tikslų ir imti fizinės prigimties vertybes ne- 

lygstamais tikslais. Nuo šito nekritiškumo tegalima visiškai 
išsigelbėti tik tada, jei yra tinkamai suprantamas pritaiko- 
masis pedagogikos, todel ir fizinio lavinimo teorijos, pubūdis, 
kuris ne tik leidžia, bet ir reikalauja skolytis gyvenimo principų, 
tarp kitko, iš gyvenimo filosofijos. 

Kalbant apie fizinio lavinimo teoriją, kaip apie vieną peda- 
gogikos mokslo šaką, reik dar pasakyti, kad jai, kaip ir kitoms 
pedagogikos dalims, pritinka visi bendrieji pedagogikos principai 
ir ypač bendrosios metodologinės taisyklės. Del šitos priežasties 
fiziniam lavinimui, tarp kitko, turi gaiingos reikšmės trys pa- 
grindiniai pilnutinio ugdymo sistemos principai, būtent tie, kurie 
reikalauja nuo šitos sistemos pilnatvės, sutartinės ir priklauso- 
mybės. Pilnatvės, arba integraliteto, principas reikalauja nuo 
fizinio lavinimo iš vienos pusės to, kad jis apimtų visą fizinę 
žmogaus prigimtį, o iš antrosios — rastų sau prideramą vietą 
visoje ugdymo sistemoje. Sutartinės, arba harmonijos, princi- 
pas reikalauja, kad įvairios fizinės Žmogaus pajėgos būtų har- 
moningai išlavintos ir kad pats fizinis lavinimas harmoningai 
sutartų su kitomis ugdymo sritimis. Pagaliau, priklausomybės, 
arba subordinacijos, principas reikalauja iš vienos pusės, kad 
žizinės žmogaus prigimties galios būtų sutvarkytos hierarchi- 
nėje priklausomybėje pagal savo vertingumą, o iš antrosios, kad 
visas fizinis lavinimas būtų palenktas aukštesnioms ugdymo sri- 
tims, tarsi lygstamasis tikslas — nelygstamiesiems. 

Nusakytieii trys pagrindiniai ugdymo sistemos principai 
padaro tai, kad, kalbant apie fizinio lavinimo teoriją, svarbu 
turėti dėmesio centre ne anatominis, tiziologinis, higieninis ar 
kitas kurs specialusis dalyko atžvilgis, bet grynai pedagoginis, 
t. y. toks atžvilgis, kuriuo nustatoma ugdomojo veikimo norma, 
derinant Žmogaus prigimtį su atatinkamu jo gyvenimo tikslu. 
Šitas atžvilgis ir jungia fizinį lavinimą su bendra pilnutinio 
ugdymo sistema. Atatinkamai ir fizinio lavinimo teorija turi 
uždavinį nustatyti bendruosius fizinio lavinimo principus, arba 
vedamąsias normas, organingame sąryšyje su visa pedagogikos 
mokslo sistema. | 

Neatsižvelgimas iš vienos pusės į organingą fizinio lavinimo 
Saryšį su pilnutinio ugdymo sistema,o iš antros,į išvidinę fizinio 
lavinimo pareinamumą nuo bendrų pedagoginės sistemos prin- 

cipų, yr dažniausiai priežastimi vienašališkų pažiūrų į fizinio 
lavinimo esmę ir uždavinius. Racionalus fizinio lavinimo prob- 
lemos išsprendimas tegali įvykti, vien pareidamas nuo visos pe- 
dagoginės sistemos, nustatytos pagal racionalią pasauliažiūrą. 
Todel, pavyzdžiui, tarp vienašališko atletizmo ir racionalios 
kūno kultūros bus tas skirtumas, kad galutinėje sąskaitoje pir- 
masis atpalaiduoja kūną nuo protingos Žmogaus prigimties 
tikslų, tuo tarpu kad antroji stengiasi išlavinti žmogaus kūną 
šitų aukštesniųjų tikslų priklausomybėje. 


I. Įvedamieji paaiškinimai apie fizinį lavinimą. 
I. Fizinio lavinimo sąvoka. 2. Fizinio lavinimo reikšmė, 

1. Kai buvo kalbėta apie fizinio lavinimo teoriją ir ios san- 
tykiavimą su pedagogikos sistema, buvo suponuojama, kad 
fizinis lavinimas turi paruošti fizinę žmogaus prigimtį io gy- 
venimo tikslams. Šitame bendrame pasakyme fizinio lavinimo 
sąvoka, aiškus dalykas, nėra, turinio atžvilgiu, išsemiamai nu- 
sakoma. Iš tikrųjų šituo atžvilgiu įi gali būti ir dažnai yra 
labai įvairiai suprantama. Siauriausias jos supratimas šiais 
laikais bene bus tasai, kuriuo ji privedama prie gimnastikos ir 
sporto. Tuo tarpu toks fizinio lavinimo sąvokos susiaurinimas 
negali būti nieku pateisintas, nes fizinis lavinimas turi apimti 
visa tai, ką suaugusi karta gali padaryti nesuaugusiajai, norė- 
dama, tinkamai išugdyti fizinę jos prigimtį ir pritaikinti šitą 
prigimtį gyvenimo tikslams. Pasirodo, kad ne vienais tik 
tiziniais judesiais globojama ir lavinama fizinė Žmogaus pri- 
gimtis ar jo kūnas. 

Iš tikrųjų, gali būti tiek fizinio lavinimo būdų, kiek yra 
atskirų fizinio gyvenimo apraiškų, kurios gali būt taip ar šiaip 
normuojamos ugdomuoju auklėtojo veikimu. Šita prasme fizinis 
lavinimas prasideda net anksčiau, negu Žmogus užgimsta šiame 
mūsų pasaulyje. Nuo pat pradžios kūdikio atsiradimo motinos 
vyščiuję galimas ir net privalomas tėvų susirūpinimas būsimąja 
io sveikata ir apskritai fiziniu stiprumu. Tokiu atveju plačiai 
suprastos eugenikos patarimai gali būti pildomi ugdomuoju 
fizinio lavinimo tikslu. O kūdikiui užgimus, tuoj atsiranda ištisa 
eilė fizinio jo gyvenimo apraiškų, kurios turi būti normuojamos 
fizinio lavinimo sumetimais. Dabar jau kvėpavimas, kraujoiaka. 

gali būti normuojami pagal fizinio lavinimo principus bei tai- 
sykles. Vėliau šitokis normavimas turi apimti žaidimus, gim- 
nastiką, sportą, iškylas, darbą bei poilsį, bendrą gyvenimo būdą 
ir tt. Pasirodo, kad gimnastika ir sportas toli gražu nėra vienin- 
telės priemonės, kurios gali būti panaudotos fizinio lavinimo 
tikslams, nors reik iš kitos pusės pripažinti, kad juodu vaidina 
labai žymią rolę fizinio lavinimo visumoje. 


Kai fizinis lavinimas apima tik gimnastiką ir sportą, fak- 
tinai jo sąvoka manoma išsemti dviejų priemonių nurodymu. 
Fizinio lavinimo sąvoka pasiliktų neišsemta. ir tada, įei, apibrėž- 
dami ją, nusakytume visas suminėtąsias fizinio lavinimo prie- 
mones, arba būdus, — nes priemonių išskaičiavimas visados yra 
apytikris dalykas. Panašiai apytikris fizinio lavinimo sąvokos 
apibrėžimas gaunamas ir tada, kai ji manoma nusakyti nurodymu 
atskirų fizinio lavinimo tikslų. Taip, pavyzdžiui, ją apibrėžia Jurgis 
Herbertas, prancūzų kūno kultūros žinovas, sakydamas, būtent, 
kad fizinis lavinimas yra,,metodingas, pažangus bei nenutrūksta- 
mas nuo kūdikystės iki pilno subrendimo veikimas, turįs savo ob- 
jektu laiduoti pilnutinį fizinį išsivystymą; padidinti organiš- 
kąjį kūno atsparumą; padėti pasireikšti sugebėjimams natūra- 
liose, naudingose ir būtinose įvairių rūšių pratybose (žygia- 
vime, bėgime, šokime, laipiojime, kopime, mėtyme, gynimesi, 
plaukiojime); išugdyti energiją ir kitas aktyviąsias bei vyrįš- 
kąsias kokybes; pagaliau, palenkti įsigytą tokiu būdu fizinį ir 
vyriškąjį galingumą vienos dorinės idėjos viešpatavimui, būtent, 
altruizmui“. (Georges Hėbert, Le Sport contre I' Education phy- 
sigue, Paris 1925, 12—13 p.) 

Nors šituo apibrėžimu pirmas fizinio lavinimo tikslas nuro- 
tačiau šalia atskirų tikslų nerandame, pavyzdžiui, tokio, kaip 
kūno gražumas. Iš kitos pusės tizinis lavinimas turi savo už- 
daviniu palenkti fizinį žmogaus galingumą ne vienai tik dorinei 
altruizmo idėjai, bet ir kitiems dorinio gyvenimo principams, pa- 
vyzdžiui, susivaldymo reikalui. Iš šito matyti, kad kiekvienas 
fizinio lavinimo apibrėžimas, kuris remiasi tikslų ar priemonių 
išskaitymu, yra apytikris ir todel netikslus. Todel patogiau ir 

tikslingiau pasitenkinti iš pradžios bendra fizinio lavinimo są- 
voka, o paškui atatinkamuose fizinio lavinimo teorijos skyriuose 
kiek galint išsemiamiau tyrinėti fizinio lavinimo tikslai ir prie- 
monės. Ogi ta bendra sąvoka, kuria reik iš pradžios pasiten- 
kinti, mums ir sako, kad fizinis lavinimas yra fizinės auklėtinio 
prigimties ruošimas gyvenimo tikslams ugdomojo veikimo 
priemonėmis. 

2. Nors paskutiniais laikais susidomėjimas fiziniu lavinimu 
vyra žymiai padidėjęs, vis delto bus ne pro šalį pasakius šis tas 
apie fizinio lavinimo reikšmę. Tai juo labiau yra pateisinama, 
kad iš tikrųjų fizinis lavinimas labai retai randa tinkamą sau 
įvertinimą. Pasirodo, būtent, kad fizinis lavinimas nepakan- 
kamai yra vertinamas ne tik tų Žmonių, kurie su panieka žiūri 
į kūno reikalus, bet ir tų žmonių, kurie kūno galybę laiko svar- 
biausia gyvenimo gėrybe. Rodos, keista pastarieji žmonės kal- 
tinti mažu fizinio lavinimo vertinimu, tuo tarpu faktinai šitokis 
daromas jiems priekaištas yra visai teisingas. Jei pirmieji ne- 
įvertina fizinio lavinimo todel, kad nemato fizinio galingumo 
reikšmės aukštesniam dvasiniam gyvenimui, tai antrieji tinka- 
mai neįvertina fizinio lavinimo todel, kad mato fizinėje galybėje 
nepriklausomą materialinę gėrybę. Tuo tarpu materialinė gė- 
rybė, nestatoma į priklausomybę aukštesnių tikslų, nustoja 
tikros savo reikšmės. Todel ir fizinė galybė, tik pastatyta 
į sąryšį su dvasiniu žmogaus gyvenimu, tegali įgyti aukštesnės 
vertės. Sykiu didesnio vertingumo įgauna iš to ir pats fizinis 
lavinimas, atatinkamai suprastas. 

Pasirodo tuo būdu, kad ir fizinio lavinimo niekintojai ir 
kraštutiniai fizinio lavinimo gerbėjai lygiai klysta, nes pirmieji 
pakankamai nenusimano, iog lemtas dvasinis auklėjimas bei 
lavinimas negali būti vykdomas be reikiamo fizinio lavinimo, o 
antrieji, — kad lemtas fizinis lavinimas negali būti vykdomas 
be atsižvelgimo į dvasinio auklėjimo bei lavinimo uždavinius. 
Teisingas nusistatymas fizinio lavinimo atžvilgiu bus tokia sin- 
tetinė pažiūra, kuri leidžia. suprasti, kad lemtas Žmogaus dvasios 
išauklėjimas bei išlavinimas tegali būti pasiektas vien sąryšyje 
su tam tikru kūno lavinimu, ir kad, antra vertus, iemtas kūno 
lavinimas tėra galimas vien sąryšyje su dvasiniu auklėjimu bei 
lavinimu. 

Žmogus nėra nei vienas tik kūnas, nei viena tik dvasia, bet 
sudaro vieną psichofizinę substanciją, kurioje kūnas turi įtakos 
dvasios reiškimuisi, o iš kitos pusės dvasia veikia kūną. Kitaip 
tariant, žmoguj kūnas ir dvasia turi viens antram grįžtamosios 
įtakos. Maža to: kiekvienoje savo gyvenimo apraiškoje žmogus 
dalyvauja taip ar šiaip visa savo būtybe, t. y. ir savo kūnu ir 
savo siela. Todel, lavinant žmogus sielą, negalima nesidairyti 
į kūną, ir, atvirkščiai, lavinant kūną, negalima nesidairyti į sielą. 
Ir gyvenime ir ugdyme privalu todel taip derinti dvasinė ir fizinė 
žmogaus pusės, kad jiedvi tiktų substancialinės vienybės reika- 
lavimams pagal tuos pilnatvės, sutartinės ir priklausomybės 
principus, apie kuriuos anksčiau buvo kalbėta. Iš čion aiškėja, 
kad be fizinio lavinimo negali būti ne tik išugdytas pilnutinis 
žmogus, bet ir deramai išlavintos aukštesnės io galios. Iš čion 
irgi gaunama ta sintetinė pažiūra į fizinį lavinimą, kuri reika- 
lauja lavinti žmogaus kūną aukštesnių žmogus galių priklau- 
somybėje, nes tik tokioje priklausomybėje teigiamosios kūno 
savybės įgauna tikros savo reikšmės. 

Kai sakoma, kad kūno lavinimas turi priklausyti aukštesnių 
žmogaus galių, tai dar nereiškia, kad kūnui nėra pripažįsta- 
mos prideramos įam teisės. Aišku savaime, kad fizinis lavini- 
mas turi padėti pamatą kūno gerovei; bet čia pat reikia suprasti, 
jog tikra kūno gerovė negalima, nepalenkus jo psichinėms žmo- 
gaus galioms. Todel teisinga yra sakyti, kad fizinis lavinimas turi 
būti vykdomas sykiu ir kūno ir sielos gerovei. Žinoma, šitas kon- 
statavimas dar nekliudo fiziniam lavinimui būti visų pirma kūno 
lavinimu. Fizinis lavinimas padarytų didelę klaidą, nutraukdamas 
deramus santykius su dvasiniu lavinimu, bet, kaipo speciali ug- 
dymo sritis, jis gali ir privalo turėti savų obiektų, metodų ir 
priemonių, 

Jei fizinis lavinimas, atpalaiduotas nuo aukštesnių Žmogaus 
ugdymo uždavinių, nustoja tikros savo reikšmės, tai šitokis io 
nuvertimas pareina nuo to, kad fizinė Žmogaus prigimtis pa- 
šaukta tarnauti materialine priemone aukštesnei jo prigimčiai. 
Kai šitoji fizinė prigimtis yra nepalenkta idealiniams žmogaus 
uždaviniams, ji ne tik nustoja savo tikros vertės, bet dargi daž- 
niausiai idealiniai Žmogaus uždaviniai pasidaro neįvykdomi, 
bent maždaug patenkinami. Tokiu būdu tikra fizinio lavinimo 

reikšmė pasirodo pareinanti nuo to, kiek jis palengvina žmogui 
atlikti savo gyvenimo uždavinius ir pasiekti savo pašaukimo 
tikslus. 

Tuo tarpu gerai išlavinta ir tvirta fizinė prigimtis yra viena 
iš elementarinių žmogaus pasisekimo sąlygų šiame pasaulyje. 
Šitos sąlygos elementarumas dažnai stengiamasi ypatingai 
pabrėžti pikantiškomis formulomis. Pavyzdžiui, Emersonas, tai 
konstatuodamas, išsireiškia šitokiu būdu: „Pirmutinė sąlyga 
pasisekimui šiame pasaulyje yra būti geram gyvuliui, ir pirmu- 
tinė tautos gerovės salyga yra tai, kad ji susidarytų iš gerų 
gyvulių“. Iš esmės tą pačią mintį pareiškia ir Vilbois, saky- 
damas šitokį dalyką: „Ugdymas turi sudaryti pilnutinį Žmogų. 
Tuo tarpu šitokis žmogus yra tiek tamprus skilvys, kiek tvirta 
galva“. Įdomūs yra fiziškai silpno Paskalio žodžiai, kad „ne- 
dera niekinti savyje gyvulio, nes jis visuomet keršija“. Com- 
payrė prie šitų Žodžių prideda, kad gyvulys iš tikro atkeršijo 
Paskaliui, jį užmušdamas: kaip žinoma, genialus Paskalis mirė 
39 metų, nepadaręs nė mažos dalies to, ką jis būtų galėjęs pa- 
daryti, turėdamas gerą sveikatą. Rousseau pasakymu, juo silp- 
nesnis yra kūnas, juo daugiau jis viešpatauja. Morionas tą pačią 
idėją išreiškia sakydamas, kad „nėra nieko labiau tironiška už 
susilpusį organizmą“. 


Ir iš tikro, silpni ir nesveiki žmonės labiau priklauso įvairių 
materialinių gyvenimo aplinkybių, negu stiprūs, sveiki. Juos, 
galima pasakyti, tironizuoja piktas gyvulys, atsipalaidavęs nuo 
aukštesnių žmogaus galių. Žinoma, tai nereiškia, kad fiziškai 
silpni žmonės negali apskritai turėti tvirto būdo ir galingos 
valios. Tačiau šitos ypatybės yra iiems taip sunkiai įgyjamos, 
jog maža yra šansų, kad galėtų atsirasti tarp silpnų Žmonių 
daug stiprios dvasios individų. Yra tad išmintingumo įsakymas 
be reikalo negundyti žmogaus dvasios fizinėmis silpnybėmis 
ir iš anksto pasirūpinti užbėgti joms už akių arba su jomis ko- 
voti, kaip tik jos ima reikštis. Todel visai pedagogiškas yra 
žinomas Juvenalio pasakymas, kad „orandum est, ut sit mens 
sana in corpore sano“ (reikia maldauti, kad sveika dvasia gy- 
ventų sveikame kūne). Kartais šitas Juvenalio pasakymas yra 
suprantamas ta prasme, kad tik sveikame kūne tegali būti sveika 

dvasia. Tačiau šitokis jo supratimas nėra visai tikslus. Žmo- 
gus, turįs nesveiką kūną, aiškus dalykas, nėra visiškai normalus 
žmogus; tai betgi dar nereiškia, kad kūno nesveikata būtinai 
turėtų gimdyti sielos nesveikatą. Nesveikas kūnas negali visai 
gerai tarnauti aukštesnėms žmogaus galioms, taip kad šitos 
galios, arba, plačiau tariant, žmogaus siela savo ruožtu ne- 
gali tinkamai reikštis. Bet tai dar nėra psichinė liga tikra to 
žodžio prasme. 

Šiaip ar taip, kūnas yra tasai instrumentas, kuriuo žmogaus 
siela prisiima pasaulio veikimą, o iš kitos pusės pats veikia šitą 
pasaulį. Jei šitas instrumentas, arba padargas, yra sugadintas, 
tai Žmogaus reiškimasis šiame pasaulyje turi mažiau ar daugiau 
nukentėti, nors gyvenimo tikslingumas kartais randa išmintingos 
išeities iš tokio nenormalaus stovio ta prasme, kad pralaimė- 
jimas vienur gali tapti laimėjimu kitur. Pavyzdžiui, fizinis silp- 
numas gali paskatinti žmogų labiau susidomėti dvasinio gy- 
venimo turiniu ir pakilti protiniu bei doriniu atžvilgiu. Tačiau 
dažniausiai esti atvirkščiai: kūno nenormalumas arba išsigimi- 
mas traukia žmones į dorinį ištvirkimą. Štai kodel tarp įvairių 
rūšių nusikaltėlių yra labai Žymus nuošimtis fiziniu atžvilgiu 
išsigimusių žmonių. Tai įvyksta todel, kad fizinė nesveikata 
susilpnina dorinį žmogaus atsparumą ir tuo pačiu leidžia stipriau 
pasireikšti pagundoms, kurios paskatina blogus polinkius. Stip- 
resnės dvasios žmonės šiaip ar taip šitoms. pagundoms atsi- 
spiria, bet užtat silpnesnės dvasios žmonės lengvai puola ir, 
vieną kartą puolę, kaskart smunka gilyn į nedorybės bedugnę. 

Iei taip yra su fizine nesveikata, tai ne geresnių vaisių turi 
duoti ir nepakankamas ar netinkamas fizinis lavinimas. Blogas 
fizinis lavinimas ar del apsileidimo, ar del klaidingos pakraipos, 
padaro netvarką fiziniame gyvenime. Ogi paskui pasirodo, kad 
daugumoje atsitikimų šitokis blogas fizinis lavinimas turi do- 
riniam gyvenimui liūdnų išdavų. Būtų įdomu statistiniais da- 
viniais nušviesti šitas klausimas; bet kol šituo klausimu nega- 
lima turėti tikslių statistinių davinių, galima. laikyti pakankamai 
reikšmingais bendri pedagogų pareiškimai. Tuo tarpu šitie 
pareiškimai vis labiau sutaria su Kriego teigimu, kad „žymi do- 
rinio ištvirkimo dalis turi savo pagrindą klaidingame kūno lavi- 
nime“. Tai ypač teisinga yra mūsų amžiui, kuris pasižymi, tarp 

kitko, tuo, kad žmonėse labai dažnai pasireiškia stoka pusiaus- 
vyros tarp jų nervų sistemos ir raumenų. Neproporcionaliai su- 
žadinti nervai reikalauja sau kaskart naujų paraginimų ir, pa- 
galiau, išsisėmę ima reaguoti vien į narkotikus. Ieškoma ypa- 
tingų įspūdžių, kurie dažniausiai esti nenormalūs bei nepadorūs. 
Galų gale pairęs organizmas sudrimba fizinėje ir dorinėje depre- 
sijoje. Pervargimas, neurastenija, histerija ir kiti įvairūs neurozai 
ima vis labiau viešpatauti mūsų pasaulyje. Tokiu laiku gerai 
sutvarkyto fizinio lavinimo klausimas įgauna ypatingos reikš- 
mės, tiesiog tampa gelbėjimo obalsiu, nekalbant jau apie tai, kad 
geras fizinis lavinimas tiekia elementarinių sąlygų Žmogaus 
džiaugsmingumui, laimingumui, darbingumui, padorumui. 

Visa fizinio lavinimo reikšmė turės paaiškėti iš smulkesnės 
jo tikslų apžvalgos; šiam kartui pakaks to, kas pasakyta apie 
tą bendrą jo reikšmę saryšyje su pilnutinio ugdymo sistema, 
kuri mūsų laikais ypač didėja akivaizdoje nenormalios mūsų 
vadinamojo kultūringo gyvenimo pakraipos. 


II. Bendras tizinio lavinimo tiklas ir atskiros ugdomosios 
jo vertybės. 

1. Bendras fizinio lavinimo tikslas, imamas objektyviniu ir subjektyviniu 
atžvilgiu. — 2. Tvirta sveikata ir tikslus juslių veiklumas — 3. Fizinis 
stiprumas ir kūno paklusnumas valios reikalavimams. —4. Kūno gražumas 
ir fizinis nusiteikimas savaimingai kūrybai. — 

1. Bet kurios ugdymo dalies tikslas galutinėje saskaitoje 
sutampa su atatinkamos gyvenimo srities tikslu. Pavyzdžiui, 
protinio gyvenimo tikslas yra šiaip ar taip pati tiesa; vadinasi 
ir intelektualinio lavinimo, arba protinimo, galutinis tikslas yra 
ta pati tiesa. Tačiau šita tiesa protinimui yra tolimesnis tikslas, 
nes protinimas turi tik žmogų paruošti reikalui pažinti tiesą. Kad 
šitas galutinis protinimo tikslas galima būtų pasiekti, reikia 
auklėtinio prigimtyje sudaryti tam tikrų dispozicijų, arba nu- 
siteikimų, kurie yra reikalingi tiesai siekti. Šitokie nusiteiki- 
mai iš tikrųjų yra artimesnis protinimo tikslas, kuris tolimes- 
niam tikslui tarnauja tarsi tam tikra priemonė. Protiniai nusi- 
teikimai, reikalingi tiesai pažinti, gali būti pavadinti vienu įn- 
telektualinio išsilavinimo posakiu. Tokiu būdu tiesa yra toli- 
mesnis, intelektualinis išsilavinimas — artimesnis bendras pro- 

tinimo tikslas. Pirmasis tikslas yra dar vadinamas obiekty- 
vinių, antrasis — subjektyviniu. Kitu atžvilgiu pirmasis yra 
pedagoginė gėrybė, antrasis — ugdomoji vertybė. Tiesa, bū- 
tent, tampa protinimui pedagoginė gėrybė, kai jinai yra objek- 
tyvuojama mokslo pavidalu. Intelektualinis išsilavinimas yra 
subjektyvinė vertybė ta prasme, kad ji glūdi auklėtinio pri- 
gimtyje, t. y. subjekte, ir kad ji tarsi šitą pastarąjį daro vertą 
tiesos pažinimo. 

Kalbant apie fizinį lavinimą, visai teisėtai gali kilti klau- 
simas, kas čia yra tolimesnis obiektyvinis ir artimesnis sub- 
iektyvinis tikslas, kitaip tariant, kas čia yra pedagoginė gė- 
rybė ir ugdomoji vertybė. 


Galima bendrai sutikti, kad fizinio gyvenimo, todel ir fizi- 
nio lavinimo tikslas yra tam tikras fizinis galingumas. Šitas 
tizinis galingumas, kaipo materialinė gėrybė, tegali būti lygsta- 
mas tikslas fiziniam lavinimui, kadangi tegali įgauti aukštes- 
nės prasmės, vien būdamas tikslingai palenktas aukštesniems 
gyvenimo tikslams. Tiesa yra nelygstamas gyvenimo tikslas, 
nes ji turi nelygstamos reikšmės protingai Žmogaus prigim- 
čiai; bet fizinis galingumas teįgauna tikros reikšmės vien tada, 
kai jis yra palenkiamas kitiems protingo Žmogaus gyvenimo 
tikslams, Todel, norint visai tiksliai aptarti tolimesnį fizinio la- 
vinimo tikslą, reik pasakyti, kad tokiu tikslu yra fizinis žmo- 
gaus galingumas, palenktas aukštesniems gyvenimo tikslams. 


Jei dabar turėsime nustatyti artimesnį fizinio lavinimo tikslą, 
t. y. tą bendrą fizinės prigimties nusiteikimą, kuris yra ugdo- 
moji vertybė, tai iš tikrųjų teks ieškoti tokio bendro fizinio nu- 
siteikimo, kurs padėtų maksimą fizinės žmogaus galybės palen- 
kti aukštesnei jo prigimčiai. Tai ir yra ne kas kita, kaip tik 
didžiausias kūno nusiteikimas aukštesniems gyvenimo tikslams. 
Vadinasi, tikrai galingas yra tasai, kas sugeba visas savo kūno 
jėgas palenkti aukštesnėms savo galioms, siekiančioms aukš- 
tesnių gyvenimo tikslų. Kūno nusiteikimas aukštesniems gy- 
venimo tikslams faktinai reiškia tokį jo nusiteikimą, kuris yra 
palankiausias tiesos pažinimui, doriniam veikimui ir dailiajai 
kūrybai. Visiems šitiems reikalams kūnas, arba plačiau ta- 
riant, fizinė žmogaus prigimtis gali būti mažiau ar daugiau 

nusiteikusi, tuo tarpu kad visai neišlavinta arba net pairusi 
fizinė prigimtis gali net statyti šitoms aulkkštesnėms gyvenimo 
apraiškoms tramdomųjų kliūčių. 

Taigi fizinė žmogaus galybė yra bendriausia pedagoginė 
gėrybė fizinio lavinimo srityje, o kūno nusiteikimas aukštes- 
niems gyvenimo tikslams yra bendriausia ugdomoji vertybė. 
Gerai suprasta fizinė galybė yra ne kas ikita, kaip tikslingai 
panaudojama fizinė energija. Tuo tarpu energija apskritai yra 
tinkamas nusiteikimas veiksmui. Žmogus, neturįs energijos, 
faktinai yra nenusiteikęs veiksmui, ypač tam veiksmui, kuris, 
anot posakio: actus est perfectio rei, yra filosofijoje vadina- 
mas daikto tobulumu. Tačiau ne kiekviena energija turi tikros 
reikšmės žmogaus gyvenimui. Tokios reikšmės, pavyzdžiui, 
neturi energija bergždžiai eikvojama netikslingam krutėjimui. 
Žmogiškajame veikime tikslingas energijos panaudojimas yra 
vienas iš pagrindinių reikalavimų. Bet šitas reikalavimas vien 
tada tegali būti tinkamai vykdomas, įei jam atsako Žmogaus 
prigimtyje tam tikras pastovus bei sąmoningas pasiryžimas 
tikslingai naudoti savo energiją teisėtiems žmogiškojo gyveni- 
mo reikalavimams. Šito pasiryžimo sėkmingumas pareina nuo 
kūno nusiteikimo aukštesniems gyvenimo tikslams. 

Dabar, kai jau yra aiškus tolimesnio fizinio lavinimo: tik- 
slas, t.y. fizinė žmogaus galybė, ir artimesnis jo tikslas, t. y. 
kūno nusiteikmas aukštesniems tikslams, galima jau nurodyti 
bendras fizinio lavinimo uždavinys. Apskritai ugdomasis už- 
davinys yra ne kas kita, kaip ugdomojo tikslo pasiekimas, 
suteikiant auklėtinio prigimčiai atatinkamo, pastovaus bei są- 
moningo, nusiteikimo. Pasirodo, kad bendrasis fizinio lavinimo 
uždavinys įr yra suteikti auklėtiniui maksimas fizinės energijos, 
išskleidžiant fizinėje jojo prigimtyje, arba kūne, nusiteikimą tar- 
nauti aukštesniems gyvenimo tikslams. 

Įdomu pažymėti, kad daromi čia teoretiniai išvadžiojimai 
apie bendrą fizinio lavinimo tikslą ir uždavinį randa ryškiau- 
sio pritaikinimo praktinėje Indijos jogų sistemoje, kurios dalis, 
paskirta fiziniam lavinimui, vadinama ,„„Hatha-Joga“. Jogas 
Rama-Čaraka, parašęs to pačio pavadinimo knygą, kur jis iš- 
dėsto normalaus fizinio lavinimo principus bei taisykles, šitaip 
rašo apie jogų fizinio lavinimo tikslus bei uždavinius: „Jogai 

žino, kad kūnas yra savo rūšies rūbas, kuriuo kartais apsi- 
velka dvasia. Jie žino, kas yra kūnas, ir todel yra tolimi nuo ' 
jo laikymo tikru žmogaus aš; bet jie irgi žino, kad kūnas yra 
įrankis dvasiai reikštis ir veikti; kad kūniškas kevalas yra rei- 
kalingas tikrai žmogaus esmei apsireikšti ir jai tobulinti da- 
bartiniame augimo tarpsnyje. Jie žino, kad kūnas yra dvasios 
šventovė, kad rūpinimasis kūnu yra drauge ir tikslas aukštes- 
nėms žmogaus paiėgoms ugdyti... Jogai pasisavino šitokią 
pažiūrą ir remiasi dar principu, kad kūnas turi būti nuolat dva- 
sios kontrolėje ir sudaryti tarsi instrumentą, kuris būtų klus- 
nus kiekvienam jo savininko rankos palytėjimui. — Jogai žino, 
kad visiškai klausyti proto tegali vien taisyklingai išmiklintas, 
išmaitintas ir išugdytas kūnas; ogi gerai išugdytas kūnas turi 
būti visų pirma sveikas bei stiprus... Fizinės Vakarų kultū- 
ros principų šalininkai stengiasi išauginti kūną del kūno, ma- 
nydami, kad jis yra pačiu žmogumi. Jogai, lavindami kūną, 
žino, kad jis tėra vien įrankis aukštesniems žmogaus pradams, 
ir kad privalu tobulinti įrankis kaip tik tam, kad galėtų jis tar- 
nauti sielos išsiskleidimui. Vidutiniai fizinio lavinimo šalinin- 
kai pasitenkina tuo, kad sustiprina raumenis tam tikra pa- 
prasta mechaninių mankštymų eile. Jogai apšviečia savo už- 
davinį mintimi ir sustiprina ne tik raumenis, bet kiekvieną or- 
ganą, kiekvieną ląstelę, apskritai kiekvieną kūno dalį, besimo- 
kydami sykiu kontroliuoti visus savo kūno organus, tiek parei- 
nančius, tiek ir nepareinančius nuo valios, — kas yra jau vi- 
sai svetima Vakarų fizinio lavinimo mokyklų atstovams“ (A. 
Ldnge's lenkiškasis vertimas, 7—8 p.). Taip kalba Rama-Ča- 
raka. Jo nusakytas fizinio lavinimo uždavinys, apskritai, 
gali būti pateisintas pedagoginės teorijos šviesoje, nors jogai 
savo praktikoje kartais per toli nueina ir įpuola į savo rūšies 
akrobatizmą, demonstruodami kūno pareinamybę nuo Žmo- 
gaus proto ir valios. Šiaip ar taip, pacituotose Rama-Čarakos 
mintyse pagrindinis turinys gali būti suderintas su gerai su- 
prasto fizinio lavinimo reikalavimais. 

Iš to, kas buvo anksčiau pasakyta apie pagrindinį fizinio 
lavinimo uždavinį, galima buvo pastebėti, kad šitas uždavinys 
siekia gretimais ir didžiausio fizinio galingumo ir didžiausio 
„nusiteikimo palenkti fizinę galybę aukštesniems gyvenimo tik- 

slams. Fizinis žmogaus galingumas yra bendrasis objektyvi- 
nis fizinės kultūros tikslas, tuo tarpų kad kūno nusiteikimas 
aukštesniems. gyvenimo tikslams yra atatinkamai bendrasis 
subjektyvinis šitos kultūros tikslas. Tačiau tokie posakiai, kaip 
fizinis Žmogaus galingumas arba kūno nusiteikimas aukštes- 
niems gyvenimo tikslams, yra tiek bendri, kad iš jų sunku su- 
sidaryti kiek konkretesnis supratimas apie fizinio lavinimo 
turinį. Todel nuosekliai tenka eiti nuo bendrų bendriausių fizi- 
nio lavinimo tikslų prie specialesnių jo tikslų, kuriems paskui 
reiktų parinkti objektai, priemonės ir metodai. 

Jei paimsime fizinį žmogaus galingumą, kaipo bendrąjį ob- 
juktyvinį fizinio lavinimo tikslą, tai galėsime įsitikinti, kad jo 
pagrindą sudaro sveikata, jo dinaminį pasireiškimą — stipru- 
mas ir išviršinę jo išraišką — gražumas. Kitaip tariant, spe- 
cialesniais objektyviniais fizinio lavinimo tikslais yra svei- 
kata, stiprumas ir gražumas. Jei, antra vertus, paimsime kū- 
no nusiteikimą aukštesniems tikslams, kaipo bendriausiąiį sub- 
jektyvinį fizinio lavinimo tikslą, tai įsitikinsime, kad šitas nu- 
siteikimas gali reikštis arba teorinėje pažinimo srityje arba 
praktinio veikimo srityje arba, pagaliau, estetinės kūrybos 
srityje. Teorinio pažinimo atžvilgiu yra svarbus tikslus juslių 
bei jauslių veiklumas, kaipo patirtinis pažinimo pagrindas. 
Praktinio veikimo atžvilgiu yra svarbus kūno paslankumas 
palenkti visą savo energiją valios reikalavimams, kas sudaro 
palankų materialinį veikimo pagrindą. Pagaliau, dailiosios 
kūrybos atžvilgiu yra svarbus fizinis Žmogaus nusiteikimas 
savaimingai kūrybai, kas tiesia materialinį pagrindą dailiajam 
menui. Žmogaus kūnas yra gerai nusiteikęs patarnauti auk- 
štesniems gyvenimo tikslams, įei įis pasižymi reikiamu savo 
juslių bei jauslių veiklumu, yra paklusnus valios įsakymams 
ir visai instinktyviai bei lengvai apsisprendžia savaimingai kū- 
rybai materialinio gyvenimo srityje. Šie trys pagrindiniai nu- 
siteikimai, eina specialiais subjektyviniais fizinio lavinimo 
tikslais. 

Kiek susidomėjus obiektyvinių ir subjektyvinių fizinio la- 
vinimo tikslų palyginimu, galima pastebėti, kad tarp jų esama 
tam tikro atatikimo, Būtent, sveikata ir tikslus juslių bei jau- 
slių veiklumas atatinka viena antrą jau todel, kad tarp jų 

dviejų yra net priežastingumo sąryšio: tikslus juslių bei jauslių 
veiklumas yra tam tikra psichinė plačiai suprastos sveikatos 
apraiška. Fizinis stiprumas ir kūno paslankkumas būti paklus- 
niam: valios įsakymams yra tarp savęs atatikimo santykyje jau 
todel, kad tikrai stiprus žmogus yra tasai, kurio fizinė jėga 
yra palenikta: valios reikalavimams. Pagaliau kūno gražumas 
ir jo nusiteikimas savaimingai kūrybai atatinka vienas antrą 
jau todel, kad abudu šiaip ar taip pridera prie estetinės gyve- 
nimo srities. Gauname tuo būdu: fiziniam lavinimui šešetą spe- 
cialinių tikslų, kuriais yra sveikata, stiprumas, gražumas, tik- 
slus juslių bei jauslių veiklumas, kūno palankumas valios rei- 
kalavimams ir fizinis nusiteikimas savaimingai kūrybai. Kiek- 
vienas iš šitų tikslų susideda dargi iš visos eilės sudedamųjų 
savybių, kurios fiziniame lavinime savo ruožtu gali būti sie- 
kiamos, kaipo smulkiausi jo tikslai. Del šitos priežasties tenka 
toliau iš eilės, išanalizuoti kiekvienas iš šešeto minėtų fizinio 
lavinimo tikslų, imant juos koreliatyviniais, t. y. atatinkkančiais 
sau dvejetais. 

2. Visų pirma, kaip reikia suprasti sveikata. Analizuodamas 
šitą sąvoką iš sudedamųjų jos dalių, Alfredas Binet'as prieina 
išvadą, kad sveikatos stovis gaunamas tada, kai yra suveda- 
mos į krūvą keturios pagrindinės kokybės, būtent: a) nebuvi- 
mas ligūstų polinkių, pavyzdžiui, palinkimo į tuberkuliozą, 
b) nebuvimas aktualių ligų, c) lengvas organizmo prisitaikini- 
mas prie nukrypimų nuo įprastos normalios gyvenimo tvarkos 
ir d) organizmo nusiteikimas ilgai gyventi. Iš visų šitų keturių 
sveikatos kokybių Binet'as laiko reikšmingiausia trečiąją, bū- 
tent, lengvą organizmo prisitaikinimą prie nukrypimų nuo 
įprastinės normalaus gyvenimo tvarkos, ir kaip tik todel, ikad 
sveikatos laipsnis nepasireiškia reguliariame, išmintingai su- 
tvarkytame gyvenime. 

Su Binet'o sveikatos aptarimu galima sutikti, jei kalbama 
apie fizinę kūno sveikatą medicinos atžvilgiu. Del tos sveika- 
tos sąvoka reikės žymiai praplėsti, norint pažiūrėti į dalyką 
platesniu filosofiniu atžvilgiu. Šituo atžvilgiu žmogaus svei- 
kata yra toks normalus jo kūno ir sielos sutarimas, kuris lei- 
džia visoms žmogaus būtybės pareigoms reikštis dernai, par- 
einamai. Iš čion matyti, kad tikra Žmogaus sveikata nėra tas 

pat, kas paprastai vadinama kūno sveikata mediciniška pras- 
me. Kalbant apie kūno sveikatą, teatsižvelgiama labiausiai į 
augamąsias ir įuntamąsias žmogaus būtybės pareigas. Bet 
kūno sveikata, kaip kad žmogaus kojos sveikata dar nėra visa 
jo kūno sveikata. | 

Taigi tikra sveikata gaunama tada, kai vienybės pradas, 
kuriuo yra siela, tobulai valdo visas fizinės žmogaus prigimties 
pareigas iv jas deramai koordinuoja organingos vienybės tik- 
slams. Pilnas sveikatos nustojimas yra ne kas kita, kaip mir- 
tis, nes mirties įvykiu fizinė žmogaus prigimtis nustoja buvusi 
valdoma to vienybės prado, kuris vadinamas siela. Apmiręs 
kūnas, nebepalenkiamas vieningo organizmo tikslams, virsta 
pairusia medžiagos krūva, vadinama lavonu. Iš čion galima 
padaryti išvada, kad galutinėje sąskaitoje sveikata yra deramas 
santykiavimas tarp atskirų dalių ir vieningos visumos fizinėje 
žmogaus prigimtyje. 

Plačiai suprasta sveikata yra normalus pagrindas pažinimo 
tikslams; anot Aristotelio žodžių betariant, gerai jaustis, reiš- 
kia būti gerai nusiteikusiam pažinimo tikslams. Todel, jei fi- 
ziologinė 'kūno sveikata yva labiausiai mediciniškos higienos 
tikslas, tai fiziniam lavinimui, kaipo pedagoginiam veikimui, 
tenka specialiai susirūpinti juslių bei jauslių lavinimu, nes kaip 
tik jose privalo glūdėti tasai nusiteikimas, kuris yra pageidau- 
jamas teoretinio pažinimo atžvilgiu, kaipo materialinė šito pa- 
starojo atrama. i 

Apskritai teorinėje kultūros srityje bendra ugdomoji ver- 
tybė, kaip žinoma, yra intelektualinis, arba protinis išsilavini- 
mas. Tuo tarpu pažinimo tvarkoje protinis aktas remiasi jus- 
liniu patyrimu, kaipo matetrialinę savo atrama, nes niekas ne- 
patenka į mūsų protą, kas pirma nėr perėję per mūsų juslių bei 
jauslių aparatą. Vadinasi, nuo mūsų juslių bei jauslių aparato 
veikimo taip ar šiaip pareina mūsų protinis pažinimas. Todel 
yra labai svarbu, kad šitas įuslių bei jauslių aparatas, kuris pa- 
tiekia juslinio pažinimo ir todel pagrindžia protinį pažinimą, 
veiktų pilnai, greit ir tiksliai. Tuo tarpu toksai juslių bei jaus- 
lių aparatas priklauso fizinei mūsų prigimčiai, turinčiai tam 
reikalui jutimo bei jautimo organus, t. y. nervų ir smegenų sis- 
temą. Ir štai pasirodo, kad jutimo bei įautimo organai gali 

įsigyti tam tikromis fizinio lavinimo . priemonėmis palankių 
funkcionavimo ypatybių, kurios sudaro juslėms bei jauslėms 
nusiteikimo veikti greit, pilnai ir tiksliai. Šitas nusiteikimas ir 
dera pavadinti normaliu, t. y. tiksliu bei tikslingu, -juslių bei 
jauslių veiklumu. Tai yra pagrindinis fizinės prigimties nusi- 
teikimas, tinkąs teoretinėje srityje aukštesniam intelektualinio 
pažinimo reikalui, kuris galutinėje sąskaitoje yra tiesos paži- 
nimo reikalas. Šitam nusiteikimui lavinti fizinės kultūros mok- 
slas žino jau atskirą skyrių, vadinamą juslių bei jauslių lavi- 
nimu. Tokiame skyriuje ir privalu tyrinėti tie fizinio lavinimo 
objektai, priemonės ir: metodai, ikurie turėtų išlavinti lytėjimo, 
regėjimo, girdėjimo, ragavimo ir užuodimo jusles ir tokias iš- 
vidinio jautimo išgales, kaip pusiausviros jausmą, vaizduotę, 
pajustinę atmintį, nuvokimą, arba percepciją, verinamąją jaus- 
lę, arba instinktą, ir tt. 

Reik pasakyti, kad fizinio lavinimo uždavinys — lavinti 
juslės bei jauslės — yra dar menkai suprantamas įvairiose Tizi- 
nio lavinimo sistemose ir todel atatinkamas fizinio lavinimo 
teorijos skyrius dar nėra tinkamai išplėstas. Be to, sykiu su 
šituo fizinio lavinimo uždavinių yra suplakami artimi dalykai, 
kurie aiškiai sutampa su kitais gretimais fizinio lavinimo tik- 
slais. Pavyzdžiui, prancūzų fizinio lavinimo profesorius Jur- 
gis Demėny*'s jutimų bei nuvokimų (percepcijos) lavinimą įglau- 
džia į lavinimą tos bendresnės fizinės savybės, kuri jo vadina- 
ma terminu „adresse“, kas reiškia apsukrumą, vikrumą, mik- 
lumą, rusiškai „lovkost'““. Tuo tarpu, jei sveikata yra, Demė- 
ny'o supratimu, higienos išdava, tai miklumas yra judesių eko- 
nomijos išdava, Ikuri pareina nuo juslių bei jauslių lavinimo. 
„Galutinėje sąskaitoje, sako jisai, miklumas ir menas panau- 
doti savo jėgas pareina vien nuo nervų sistemos išlavinimo. 
Iš tikrųjų, tai yra raumenų paraginimų tvarkos reikalas“ (Les 
bases scientifigues de Uėducation physigue, 262 p.). Galima 
sutikti, kad miklumas yra ekonominis žmogaus energijos pa- 
naudojimas, pareinąs nuo nervų sistemos išlavinimo. Bet reik 
taip pat pastebėti, kad šitas miklumas sykiu gali būti ir prak- 
tinė ir kuriamoji fizinio gyvenimo apraiška. Praktiniame gy- 
venimę žmogaus miklumas didina jo galingumą, suvaldytą va- 
lios reikalavimais, o estetinėje srityje miklumas yra sąlyga ne 

tik judesių gražumui, bet ir savaimingam kūrybiniam nusista- 
tymui. Tuo būdu pasirodo, kad miklumas yra sudėtinga išda- 
va, kuri pareina sykiu ir nuo juslių bei jauslių išlavinimo, ir nuo 
praktinio nusistatymo ekonomiškai naudoti savo energiją, ir nuo 
kuriamojo tikslingumo. 

Sąryšyie su juslių bei įauslių lavinimu būtų visai ne pro šalį 
kalbėti apie tokius atskirus dalykus, kaip tikroji akis, ritmo 
jausmas ir apskritai pusiausviros temperamentas, arba, pobū- 
dis, kurie šiaip ar taip pareina nuo deramo nervų bei smegenų 
sistemos ir tuo pačiu nuo juslių bei jauslių išlavinimo. Bet čia 
pasitenkinsiu vien šituos dalykus tepaminėjęs. 

3. Antrasis dvejetas koreliatyvinių, arba atatinkančių sau, 
fizinio lavinimo tikslų yra, kaip žinome, iš vienos pusės fizinis 
stprumas ir iš antrosios Kūno Kklusnumas valios įsakymams. 
Čia bus pravartu pradėti nuo kūno stiprumo sąvokos. Minė- 
tasis Binet'as nustato, kad fizinis stiprumas pareina nuo dviejų 
rūšių veiksnių, būtent: pirma, nuo kūno išsiskleidimo laipsnio 
ir, antra, nuo darbo kiekio, kurį pajėgia atlikti individas tam 
tikru laiku. Kūno išsiskleidimas pasireiškia ūgiu, svoriu, pe- 
čių pločiu, raumenų stangrumu ir plaučių pajėgumu. Yra tai 
vis apraiškos, kurios gali būti matuojamos tam tikrais prie- 
taisais. Sunkiau yra nustatyti tas darbo kiekis, kurį gali indi- 
vidas atlikti tam tikru laiku, nes čia reik skaitytis iš vienos 
pusės su tuo, koks yra jėgos maksimas, kuris gali būti pasiek- 
tas vienu momentu, o iš antros pusės su tuo, koks yra pastan- 
g0s patvarumas, arba atsilaikymas prieš nuovargį. 

Jei žiūrima į fizinį žmogaus stiprumą grynai išviršiniu būdu, 
t. y. su naturalistiniu obiektyvumu, tai, žinoma, galima sutikti 
su Binet'o fizinės Žmogaus galybės apibrėžimu. Bet, jei pano- 
rėsime pažiūrėti į dalyką labiau pedagoginiu atžvilgiu, tai šitą 
apibrėžimą turėsime papildyti kokybėmis, kurios reikalauja 
palenkti fizinę žmogaus energiją doriniams jo valios reikalavi- 
mams. Toks, pavyzdžiui, Hėbert'as, sumanus fizinio lavinimo 
pedagogas, daro šituo atžvilgiu Žymų žingsnį į priekį. „Jėgos 
kodekse“ jis nustato Šitokias kokybes, reikalingas fiziniam. 
stiprumui: 1. patvarumo jėgą, arba galėjimą ilgai išlaikyti di- 
desnę pastangų įtampą, 2. raumenų jėgą, sugebančią atskirais 
kūno organais daryti įvairių reikiamų pastangų, 3. vikrumą, 

t. v. sugebėjimą veikiai pereiti iš rimties į veiksmą ir, atvirik- 
ščiai, iš veiksmo į rimtį, 4. miklumą, arba sugebėjimą taupyti 
savo įiėgas, norint ilgiausiai apsiginti nuo nuovargio, 5. vyriš- 
kąsias kokybes, t. y. energiją, valingumą, drąsą, šaltą kraują, 
greitą apsisprendimą, tvirtą pasiryžimą, tvirtybę, pastovumą, 
žizinės bei dorinės pastangos pamėgimą, susivaldymą akivaiz- 
doje pavojaus, aukštybės, fizinio bei moralinio skausmo, 6. tę- 
orinį nusimanymą ir praktinį sugebėjimą atlikti naudingas bei 
neišvengiamas fizines pratybas, pagaliau, 7. užsigrūdijimą šal- 
čiu, karščiu ir kitomis kraštybėmis, ir dargi saikingumą bei pa- 
prastumą valgyme bei gėrime. „Tvirtoji būtybė, sako Hė- 
bert'as, viską glausdamas į krūvą, yra patvari, raumeninga, 
vikri, mikli, energinga, užgrūdyta, nelepi ir saikinga. Be to, 
ji sugeba žygiuoti, bėgti, šokti, laipioti, kopti, mėtyti, gintis ir 
plaukioti“ (6 p.). 

Pirmoje vietoje Hėbert'as stato patvarumo jėgą, nes, „kad 
būtybė galėtų trukti laike, sako jisai, prigimtis įsako jai pa- 
tverti. Tad patvarumo įėga yra pirma iš kokybių, kurių jai 
privalu turėti“ (XV p.). Bet toliau jis dar prideda: „Vikrumas, 
miklumas ir aktyviosios arba vyriškosios kokybės yra taip 
pat pagrindiniai jėgos pradai“ (XV—XVI p.). Pagaliau, nuo 
aktyvių vyriškųjų kokybių jis pereina prie reikalavimų fiziniam 
lavinimui grynai dorinių kokybių. „Fizinis lavinimas reikalau- 
ja sveikos doros, orientuojamos į gėrį. Besirūpinant vien ma- 
terialinėmis fizinių pratybų išdavomis ir nenustatant aukštes- 
nės jų prasmės, dirbamas vien gyvulio auginimo, bet ne Žmo- 
gaus auklėjimo darbas“ (Le sport contre Vėducation physigue, 
+5 pusl.). 

Ši linkmė nuo grynai fiziologinio mato prie dorinio vertin- 
sumo fiziniame lavinime yra visai naturali, jei atsižvelgiama į 
tai, kad bet kuris ugdymo uždavinys turi būti suderintas su 
visa pilnutinio ugdymo sistema pilnatvės, sutartinės ir priklau- 
somybės principais. Šituo atžvilgiu tikras nuoseklumas fizi- 
nio stiprumo lavinime bus šitokis. Iš pačios pradžios tenka, 
žinoma, rūpintis pilnutiniu kūno išugdymu ir tvirta jo sudėti- 
mi. Paskui, bet faktinai gretimais, dera rūpintis fizinės pii- 
gimties darbingumu. Toliau, privalu suteikti fizinei prigimčiai 
aktyvių vyriškųjų savybių. Pagaliau, reik visos šitos fizinio 

stiprumo apraiškos tobulai palenkti doriniams valios reikala- 
vimams. Tuo būdu kaip tik pasireiškia nuoseklus pedagoginis 
ėjimas nuo obiektyvaus fizinės prigimties tikslo prie subjek- 
tyvaus. 

Kai kuriais iš suminėtų keturių momentų bus ne pro šalį 
dar kiek susidomėti. Visų pirma svarbu gerai suprasti Žmo- 
gaus organizmo darbingumas. Čia ypatingai privalu skaitytis 
su faktu, kad gyvenimas reiškiasi visuomet tam tikru veiki- 
mu. Bet Ikad būtybė veiktų, ji turi turėti jėgų, kurias galėtų 
eikvoti. Tam tikra prasme gyvenimas yra net ne kas kita, 
kaip asimiliuotų energijų eikvojimas. Todel, juo daugiau darbo 
žmogus turi atlikti savo gyvenime, juo daugiau jėgų jis reika- 
lingas šitam tikslui. Žinoma, tai nereiškia, kad gyvenimo dar- 
bingumas reikia matuoti grynai fizinės energijos kiekiu. Jei 
taip iš tikrųjų būtų, išeitų, kad atletai turi pasižymėti didžiau- 
su darbingumu. Tuo tarpu labai galima abejoti apie atletų dar- 
bingumą, jei tik darbingumą suprasime tikslingo Kkuriamojo 
produktingumo prasme. Atletai paprastai suvartoja neproduk- 
tyviai raumenų sklaidai tiek fizinės energijos, kad dažnai in- 
telektualinės jų paiėgos nyksta, neproporcionaliai jų raumenų 
sistemai išsiskleidus. Todel įau Platonas, aukštai vertinęs 
fizinį lavinimą ir, tarp kitko, gimnastiką, teigė, kad gimnastika 
virsta atletų pabiaurinimo priemone, jei ji tampa raumenų kul- 
tūra. Todel ir Euripidas buvo pareiškęs apie atletus šitokį 
pasmerkimą: „Atikoje yra daug dykūnų, bet blogiausi iš jų yra 
atletai“. 

Tikrasis, t. y. produktyvus žmogaus darbingumas, gali būti 
matuojamas tuo, kiek kultūrinės kūrybos žmogus gali atlikti 
fizinėmis savo pajėgomis. Kiekvienas kultūrinis darbas turi 
būti atliktas, taupiai energiją eikvojant, bet reikia turėti mak- 
simas fizinės energijos, kad galima būtų atlikti maksimas kul- 
tūrinio darbo. Todel, lavinant žmogų fiziniu atžvilgiu, visuo- 
met svarbu turėti galvoje uždavinys suteikti žmogui tokis 
maksimas fizinės energijos, kad jis galėtų atlikti maksimą kul- 
tūrinio darbo. Toks bus kaip tik dinaminis energijos stovis, 
kuris skiriasi nuo statinio jos stovio. Atletas, sutaupęs daug 
fizinės energijos savo raumenyse, arba nutukęs Žmogus, sutau- 
pęs jos savo taukuose, pasižymi labiau energija, esančia stati- 

niame stovyje, bet kaip tik todel jie nepasižymi maksimaliniu 
produktyviu darbingumu. Darbingiausias kultūrinio produkty- 
vumo atžvilgiu bus tasai, kas lengvai pasisavina fizinę ener- 
giją ir sykiu produktyviai ir taupiai ją eikvoja kultūriniam dar- 
bui. Jo energija yra, galima sakyti, nuolatos dinaminiame sto- 
vyje. Toks bent pageidaujamas yra santykis tarp fizinės ener- 
gijos ir produktyvaus kultūrinio darbo, kuris prasideda nuo 
tikslingo rankų darbo ir baigiasi aukščiausiais dvasiniais lai- 
mėjimais. 

Aktyviomis vyriškosiomis savybėmis, kurios turi būti su- 
teiktos toliau fizinei žmogaus prigimčiai, paprastai vadinamos 
žymės, kuriomis dažniau pasireiškia vyriškasis pobūdis. Štai 
žymiausios aktyvumo savybės: Šaunus narsumas, energinga 
valia, lengvai besiryžtanti veikti, šaltas kraujas, tvirtas pasto- 
vumas, dvasios tvirtybė pavojuje ir tt. Nors senovės pasauly 
šitos žymės buvo laikomos pagrindinėmis dorybėmis, kaip pa- 
rodo faktas, kad lotynų „virtus“ buvo tada didžiausioje pagar- 
boie, tačiau iš tikrųjų tai yra labiau vyriškojo temperamento, 
t. y. pobūdžio, negu dorinio apsisprendimo dalykas. Beveik 
visos šitos savybės gali būti pakreiptos į neigiamąjį veikimą, 
kuriuo, pavyzdžiui, yra imperialistiškas kariškumas, tuščias 
avantiurizmas, donkichotizmas, įvairios atletiškos rungtynės 
ir tt. Fizinė energija ir vyriškieji jos reiškimosi būdai tampa 
doriniam tobulėjimui tikrai teigiamuoju veiksniu, kai kūnas 
įgauna pastovaus nusiteikimo visai savo energijai palenkti do- 
riniams valios reikalavimams. Šitas kūno nusiteikimas ir yra 
aukščiausias fizinio stiprumo lapsnis, imamas kokybiniu, bet 
ne kiekybiniu atžvilgiu. Jo siekimas fizinio lavinimo priemo- 
nėmis, atsižvelgus į praktinę gyvenimo sritį, turi sudaryti pe- 
dagogui pagrindinį uždavinį. Tai yra, taip sakant, telkiamoji 
fizinių pastangų linkmė, kuria einant, fizinė energija turi būti 
suimta į tvirtas valios sąvaržas, kreipiančias ją į dorinį tikslą. 

Jei kūno kultūra pasitenkina fiziniu stiprumu, palenktu vy- 
riškojo pobūdžio reikalavimams, bet atpalaiduotu nuo dorinių 
tikslų, tai jos išvadoje gaunamas tasai vienašališkas atletizmas, 
kurio apraiškų tiek daug galime matyti paskutiniais laikais va- 
dinamajame kultūringame pasaulyje. Imkime pavyzdžiui vieną 
tik reikšmingą rungtynių atsitikimą, kuris įvyko 1926 m. rudenį 


Jungtinių Amerikos Valstybių Filadelfijos mieste. Ten pasaulinis 
bokso čempionas Dempsėjus turėjo rungtis su kitu boksininku Te- 
nėjumi, kuris, žinoma, tikėjosi paveržti pasaulinę garbę iš ilsėju- 
sio jau trejus metus ant laurų kumšties žygininko. .Pažiū- 
rėti nepaprasto reginio buvo suvažiavę į Filadelfijos stadioną 
arti 150 000 žmonių, Ikurių tarpe, kaip rašė laikraščiai, buvo irgi | 
visuomenės žiedas. Belaukdami reginio, žmonės susijaudino, 
geiduliai įkaito, prasidėjo azarto žaismas pinigais už spėjamą 
laimę. Tuo tarpu rungtynių pradžia skelbiama ir žygininkai su- 
eina į kumšties kovą. Tenėjui sekasi. Pirmame rounde jis 
smarkiai suduoda Dempsėjui į smakrą. Radiotelegraias, kurio 
klausosi milijonai žmonių, iškilmingai praneša į visus pasaulio 
kraštus: Dempsėjus gavo į smakrą. Po antro roundo radijas 
pranešė pasauliui, kad Tenėjus smogė savo priešininkui dar 
tris kartus į veidą. Po aštunto roundo pasaulis sužinojo, kad 
viena Dempsėjaus akis užsimerkė. Po devinto roundo atėjo 
naujiena, kad antra jo akis irgi pamušta. Einant dešimtam ir 
paskutiniam roundui nebuvo jau abejojama, kad Tenėjus turi 
išeiti laimėtoju. Sužavėta nepaprastu įvykiu publika ir jos 
tarpe atvykęs specialiais traukiniais visuomenės žiedas nebe- 
sitvėrė džiaugsmu ir nepaisė dangaus, kuris bandė ją atvėsinti 
lietaus srovėmis. Nugalėtasis Dempsėjus nemanąs vis delto 
nurimti ir tikisi, atsipeikėjęs nuo smūgių, atgausiąs pasaulinio 
čempiono titulą, juo labiau, kad vienas iš naftos pramonininkų 
paskyrė premijai 750000 dolerių už rungtynių atkartojimą 
Losanžele. Tai yra faktai, apie kuriuos rašė visi žymesni pa- 
saulio laikraščiai, dargi su pastaba, kad šitos rungtynės suža- 
dinusios daugiau susidomėjimo, negu įvykusios maždaug vienu 
laiku Floridoje baisios katastrofos. 

Lengva įsitikinti, kad nei Dempsėjui nei Tenėjui negalima 
nepripažinti aktyvių vyriškojo pobūdžio žymių, būtent: nei 
narsumo, nei šalto kraujo pavojuje, nei pastovumo pasiryžime, 
nei užsigrūdijimo prieš fizinius likimo smūgius; bet taip pat 
lengva pastebėti, jei neapankama nuo sensacingo reginio, 
kad kumštininkų žygiai neturi jokio teigiamo sąryšio su pro- 
tingais gyvenimo tikslais, ir kad fizinis lavinimas jaunimo šito- 
kia brutalaus atletizmo pakraipa, kad ir ne taip ryškiai pažy- 
mėta, neturi nieko bendro su tikraisiais pedagoginiais kūno 

kultūros reikalais.. Panašus fizinis lavinimas yra ne kas kita, 
kaip amoralinio gyvulio dresūra, kuri pažemina žmogaus vertę 
ir padaro jį neproduktyvų kultūrinei kūrybai. Žmogaus stip- 
rumas tegali rasti savo žmogiškąjį pateisinimą vien tik tada, 
kai jis yra verčiamas klausyti jo valios, palenktos doriniam 
tikslui. Tik tada fizinis lavinimas, duodąs žmogui fizinio stip- 
rumo, turi pedagoginės reikšmės. Tik tada tegalima ikalbėti 
apie racionalią kūno kultūrą, t. y. apie kultūrą, kuri susiderina 
su racionaliais, arba protingais, gyvenimo tikslais. Todel tikru 
fiziniu galingumu pasižymi tik tasai, kas sugeba suderinti sa- 
vyje ir tvirtai išugdytą ikūną, ir aktyviasias vyriškojo pobū- 
džio savybes, ir maksimalinį produktyvų darbingumą, ir kūno 
paslankumą pasiduoti doriniams valios įsakymams. 

Čia gali sukelti klausimą aktyviosios vyriškojo pobūdžio 
savybės, kurios tarsi tampa fizinio stiprumo sudedamąja dali- 
mi. Išeina, kad moterys arba negali pasiekti fizinio stiprumo 
arba jį pasiekia įsigijusios vyriškųjų savybių. Iš tikrųjų, daly- 
kas neturėtų būti taip griežtai imamas, kai yra kalbama apie 
vyriškąsias grynai fizinio aktyvumo savybes. Iš vienos pusės 
negalima abejoti, kad fizinė jėga yra matuojama grynai kie- 
kybiniu būdu, ir todel fizinis vyro energingumas didesnis negu 
moters. Šita aplinkybė dar toli gražu neparodo, kad vyro or- 
ganizmas būtų vertingesnis kokybinių atžvilgiu, nes, nuosek- 
liai sprendžiant, reikėtų sutikti, ikad dramblio organizmas esąs 
vertingesnis kokybiniu atžvilgiu už vyro organizmą. Vis delto 
ta aplinkybė, kad fizinė vyro jėga ir fizinis jo aktyvumas pra- 
lenkia tas pačias moters kokybes, įgalina tam tikras fizinio 
stiprumo apraiškas vadinti vyriškosiomis savybėmis. Jei tizi- 
nis Žmogaus stiprumas tereikėtų matuoti vien kiekybiniu at- 
žvilgiu ir dargi šitų vyriškųjų savybių prasme, tai moterį tu- 
rėtume pripažinti nepalyginti silpnesnę už vyrą ir todel men- 
kesne fizinės kultūros atžvilgiu. 

Bet antra vertus, kaip matėme, fizinė Žmogaus energija 
įgauna tikros, arba žmogiškosios, vertės tik tada, jei ji yra pa- 
naudojama produktyviam darbui ir tuo pačiu palenkiama do- 
riniams valios reikalavimams. Jei fizinio moters stiprumo 
įvertinimas turi pareit nuo to, ikiek ir kaip tosios fizinės ener- 
gijos gali išsiugdyti moteris savo organizme, kuris turi tar- 

nauti fiziniam jos pašaukimui ir apskritai kultūriniam produk- 
tyvumui, tai tuomet galima teigti, jog fizinis moters organiz- 
mas yra lygiai vertingas, nes jis lygiai gerai gali prisitaikinti 
prie moters pašaukimo uždavinių, kurie yra vienodai vertingi 
su vyro pašaukimo uždaviniais. Kur kitur man teko išrodi- 
nėti, kad vyras aktyviau reiškiasi išviršiniais veiksmais, tuo 
tarpu moteris pasižymi labiau receptyvumu, arba pasyvumu, 
surištu su išvidiniu veiklumu. Todel irgi turėjau pripažinti, 
kad kultūros srityje vyras pasireiškia didesne Kkuriamąja ini- 
ciatyva, tuo tarpų moteris labiau pasižymi kultūrinės kūrybos 
realizavimu, tarp kitko, per savo pašaukimą šeimynoje*). 

Tai, kas pasakyta apie pagrindinį vyriškojo ir moteriškojo 
pobūdžio skirtumą, turi lygios reikšmės taip pat vyro ir moters 
palyginimui fizinio galingumo atžvilgiu. Vyras aktyviai pasi- 
reiškia fizine savo energija, kuri dažnai spiria jį į šaunų žygį, 
tiek puolant, tiek ir besiginant ar net riteriškai ginant kitą. 
Todel žmonijos istorijoje karžygio tipas iš esmės priklauso vy- 
rui. Tiesa, istorija žino ir riteriškų moterų, pasižymėjusių ka- 
riškojo heroizmo žygiais. Bet būtų klaidinga manyti karžygiš- 
kumą lygiai pritinkant moteriai, kaip ir vyrui. Šituo atžvilgiu 
vra labai reikšmingas senovės graikų mytas apie amazones, 
pasižymėjusias savo karžygiškumu. Šitame, būtent, myte reikš- 
minga yra tai, kad amazonės, norėdamos prisitaikinti prie gin- 
klų vartojimo reikalavimų, turėjo deformuotis, arba nusigam- 
tinti, gražiąjią savo lyti. Jei Joseph de Maistre'as sakė, kad 
nėra tokios tiesos, kurios mes nerastume šiaip ar taip įvysty- 
tos į senovės mytologiją, tai ir amazonių myte yra įvystyta 
tiesa, kad moterims kariškasis žygiškumas nepritinka iš pri- 
gimties, nors, tuoj pažvelgus, rodos, kad amazonėse moterys 
via idealizuojamos. 

Moterims iš prigimties pritinka pasyvus heroizmas, kuris 
savo vertingumu gali būti nežemesnis už aktyvųjų žygiškumą. 
Ir šitas faktas randa jau fizinį pagrindą materialinėje moters 
prigimtyje. Jei moteris iš tikro nori tikti prigimtam savo pa- 
šaukimui tiek fizinės prigimties, tiek kultūros atžvilgiu, ji ne- 
gali ir neprivalo ekspansyviai išsisemti išviršinių žygių srityje. 


E) Ža mano straipsnį „Lyčių skirtumai ir ugdymo individualizacija“, „Naujo- 
joje Vaidilutėje“ 1926 m. 3ir 4 numeriuose. Si Š. 

Ji, atvirkščiai, turi sutelkti savyje labai daug išvidinės energi- 
jos, reikalingos tam išvidiniam veiklumui, kuris yra pagrindinė 
kūrybinio jos pasiryžimo priemonė. Vienas tik naujo Žmo- 
gaus kūno suformavimas yra tiek ypatingas išvidinės kūrybos 
atsitikimas, kad jis ir savo tikslingumu, ir savo panaudotos 
energijos kiekiu, ir nepaprastu savo patvarumu gali būti sta- 
tomas greta didžiausių fizinio vyriškojo aktyvumo žygių. Čia 
ir pasirodo, kad vadinamasis aktyvumas ir vadinamasis pasy- 
vumas yra sąlyginės kategorijos, kurios kokybinių atžvilgiu 
negali būti atatinkamai laikomos viena teigiama, antra neigia- 
ma. Pasyvus moters heroizmas gali būti todel lygiai, nors ir 
kitokiu būdu, produktyvus ir kuriamasis, kaip ir aktyvi kū- 
rybinė vyro iniciatyva. 

Turint visa tai galvoje, tenka padaryti moterims korektyvų 
tame fizinio ių stiprumo apibūdinime, kuris buvo iš pradžios 
taikomas vyrams, kaipo stipriosios lyties reiškėjams. Fizinia- 
me moterų lavinime nedera siekti tų vyriškųjų savybių, kurios 
nesusiderina su jų prigimties pašaukimu. Taip antai moterims 
nėra prigimta pasižymėti nei atletiška raumenų jėga, nei ypa- 
tingų narsumu, nei šauniu žygiškumu, besireiškiančiu išvirši- 
niais veiksmais. Jei atpalaiduotas nuo protingų gyvenimo tik- 
slų vyro atletizmas vyre nedaro gero įspūdžio neapakusiam 
nuo sensacijos estetui, tai moteryje atletizmas šiam pastara- 
jam yra tiesiog nepakenčiamas, kaipo einąs priešinga pakraipa 
su jos prigimtimi. Žinoma, tai toli gražu nereiškia, kad visi kiti 
racionalūs fizinlo lavinimo uždaviniai nebūtų statomi moterų 
kūno kultūrai, ir kad sykiu negalėtų būti moterims vartoja- 
mos tokios priemonės, kaip gimnastika ir sportas. Nekalbant 
jau apie normalų kūno įaugimą, fizinis lavinimas turi stengtis 
padidinti moters organizme ir pagrindinį fizinį atsparumą, ir 
produktyvų jo patvarumą, ir organinės įėgos kiekį, ir raumenų 
pastangumą, ir vikrumą, ir miklumą ir tt. Bet šitas fizinis la- 
vinimas turi visados aiškiai orientuotis išvidiniu fiziologiniu 
moters organizmo darbingumuų, atatinkančiu įos pašaukimą. 
Tik tuo būdu fizinis lavinimas gali pasiekti tą visų gyvybinių 
ir todel iš esmės produktyvių jėgų pusiausvirą, kuri yra ge- 
riausias ženklas ir geros sveikatos ir gerai suprasto fizinio 
stiprumo. 

Būtų ne pro šalį čia pažymėjus, kad, iei vyras pralenkia 
moterį fizine energija, matuojama grynai kiekybiniu būdu, tai 
moteris, tarsi atsilygindama už tai vyrui, pralenkia jį estetinėje 
fizinės prigimties reiškimosi srityje, Kaip lengvai galima įsi- 
tikinti, moteris pralenkia vyrą plastikos ir ritmikos srityje, kur 
prasiveržia visai ypatingu būdu išvidinis moteriškosios psichi- 
kos veiklumas, 

Čia turiu dar pažymėti, kad galutinis fizinio galingumo la- 
vinimo tarpsnis, kuriuo turi būti pasiektas maksimalinis kūno 
klusnumas valios reikalavimams, turi, žinoma, lygios reikš- 
mės tiek vyrų, tiek moterų gyvenimo tikslams. Tikras fizinis 
lavinimas visuomet stengiasi padaryti žmogaus kūną parei- 
namą nuo jo valios, kad jis pasidarytų klusniu įrankiu aukštes- 
nių žmogaus galių valdžioje. Žmogus tuo tarpu tegali tapti 
tikru savo kūno viešpačiu, tik atkariavęs arba išvadavęs jį iš 
aklų gaivalų prievartos. Jau šituo kūno suvaldymo faktu įvyk- 
sta savo rūšies jo perkeitimas, arba, anot Geseno žodžiais be- 
tariant, tikras jo sužmoginimas. Ir, žinoma, kūno sužmogini- 
mas, arba, kas išeina į vieną, tobuliausias jo palenkimas aukš- 
tesniems žmogiškojo gyvenimo tikslams, turi būti vienas iš svar- 
biausių fizinio lavinimo rūpesnių. 

Kiek toli galima nueiti šita pakraipa visai prigimtomis fizi- 
nio lavinimo priemonėmis, gali mums liudyti jogų praktikos pa- 
tyrimai. Šitie laimėjimai tiek yra nepaprasti Europ. Vakarų 
žmonėms, kad jie čia arba yra neigiami atkakliu būdu, arba 
yra fantastiškai aiškinami okultiškais būdais. Tuo tarpu visos 
jogų praktikos apraiškos, kurios taip stebina vadinamojo kul- 
tūringo pasaulio žmones, pareina nuo fiziologinio gyvenimo pa- 
lenkimo tokioms psichinėms žmogaus galioms, kaip vaizduotė, 
protas, valia. Jogas pradeda nuo paprasto tvarkymo savo gy- 
venimo pagal higienos reikalavimus. Į mitimą, kvėpavimą, į 
judesių sistemą jis įveda paprasčiausią tvarką, geriausiai ata- 
tinkančią savaimingus prigimties polinkius. Eidamas toliau, jis 
stengiasi visiškai sąmoningai suvaldyti pusiau sąmoningas or- 
ganizmo apraiškas, pavyzdžiui, kvėpavimo vyksmą. Pagaliau, 
jis ima kontroliuoti ir veikti net visai nesąmoningus organizmo 
vyksmus, kokiais yra kraujotaka, virškinimas, širdies plakimas, 
ir įvairūs kiti instinktyvūs bei reflektoriniai vidaus organų ju- 

desiai. Visas šitas organizmo suvaldymas ir jo pareigų ikontro- 
liavimas yra jogo siekiamas išviršinėmis juslėmis ir išvidinė- 
mis jauslėmis, kurių funkcionaliniu išskleidimu jisai nuolatos 
rūpinasi. Tarp kitko, čia ypatinga rolė tenka tai psichinei ga- 
liai, kuri yra vadinama vaizduotės vardu. Yra juk žinoma iš 
psichologijos mokslo, kad vaizduotė per savo padarus, arba 
vaidinius, turi galingos judinamosios jėgos visam Žmogaus or- 
ganizmo funkcionavimui.  Vaizduotės galybę jogai ir sunau- 
doja sąmoningų ir nesąmoningų savo organizmo funkcijų Ikon- 
trolei. Jei sykiu išviršinės juslės ir išvidinės jauslės ir, tarp 
kitko, vaizduotė yra tvirtai palenkiamos proto ir valios ga- 
lioms, tai pagaliau gaunamas toks kūno suvaldymas hierarchi- 
nėje jo pareigų tvarkoje, kuris įgalina protą valdyti bet kurią 
organizmo pareigą. Po to nenuostabu, įei jogai sugeba demon- 
struoti tokių dalykų, kaip kraujotakos reguliavimas, vietinė 
arba bendra anestezija, nepaprastas juslių bei jauslių tikslu- 
mas, galinga autosugestija ir hipnozės įėga, didelis patvaru- 
mas bei atsparumas ir tt. 

Iš tikrųjų, jogų praktikoje nėra eko okultiško arba ant- 
gamtiško; tai yra perdėm natūrali fizinio išsimankštymo siste- 
ma, kuri gali būti pateisinta ir išaiškinta visai racionaliu būdu, 
nors jų teoretiniuose išvadžiojimuose prisimaišo nemaža da- 
lykų vienašališkai suprantamų rytiškosios jų pasauliažiūros 
šviesoje. Svarbiausia yra čia suprasti, kad bet kuris gyvybės 
apsireiškimas yra šiaip ar taip substancinės lyties veikimas 
medžiagos, o kalbant apie žmogų, — sielos veikimas kūno. 
Tarp aukščiausių žmogaus sielos galių, t. y. proto ir valios, iš 
vienos pusės, ir žemiausių fiziologinių žmogaus organizmo pa- 
reigų, iš antrosios, yra visa eilė tarpinių pareigų, kurios dera 
tam tikromis fizinio lavinimo priemonėmis padaryti hierarchiš- 
kai priklausomos taip, kad žemiausios iš jų kuo tobuliau būtų 
paklusnios aukščiausioms, t. y. proto ir valios reikalavimams. 
Žmogaus kūno gyvenimas bei veikimas yra tada tvarkomas 
aukštesne, vadinasi, protinga jo sielos prigimtimi, kas ir yra 
tikras šito kūno sužmoginimas. Kaip parodo jogų patyrimas, 
kūno sužmoginimas yra naudingas ne tik produktyvaus dar- 
bingumo atžvilgiu, bet ir kitais pagrindiniais fizinio gyvenimo 
atžvilgiais. Pasirodo, kad įogai pasižymi dideliu atsparumu 

prieš ligas, yra užgrūdyti oro ir šilimos atmainoms, ilgai palai- 
ko kūno jaunumą ir apskritai ilgai gyvena darbingumo stovyje. 

Tai, kas joguose nemaloniai stebina racionalios gyvenimo 
filosofijos šviesoje, yra iš vienos pusės fantastiškas aiškini- 
mas kai kurių gamtos bei prigimties apraiškų, o iš antrosios 
tam tikras akrobatizmas, žinoma, neatletiškas, su kuriuo jie 
kartais demonstruoja savo kūno klusnumą protui ir valiai. Tai 
pareina nuo to, kad jogams trūksta racionalios askezės supra- 
timo, t. y. tos askezės, kuri fiziniam lavinimui gali suteikti auk- 
ščiausio tikslingumo. Ir iš tikro, kai Žmogaus kūnas yra pa- 
sidaręs paslankiu klausyti aukštesnių žmogaus galių, vienintelė 
teisinga jo klusnumo pakraipa tegali eiti pagal dorinio gyve- 
nimo principus. (Gerai suprasta askezė ir yra vyriausias prin- 
cipas fiziniam lavinimui, kaipo dorinis jo orientacijos pradas, 

Askezės terminas nei savo istorine kilme, nei savo sąvokos 
turiniu visai dar nereikalauja būti suprastas su visu vienuoliš- 
kojo šventumo griežtumų. Graikų žodis  dox4nov< reiškė iš 
pradžios reikalingą bėgtynėms ir pratyboms kūno nusiteikimą. 
Tuo būdu pačioje istorinėje žodžio kilmėje religinės žymės 
nėra buvę. Ilgainiui askezės sąvoka praplito ir apėmė visą 
kūno lavinimą pagal graikiškąjį idealą, kuris reikalavo galimos 
harmonijos, pasiausviros, iėgos, gražumo ir miklumo. Spartiš- 


"kasis fizinis lavinimas įnešė į askezės supratimą kiek daugiau 


dorinės prasmės, reikalaudamas griežtesnio fizinės prigimties 
palenkimo susivaldymo principams. Tiesa, jau senovės laikais 
į askezės supratimą kartais buvo įnešamas religinis pradas. 
Bet jis įgavo ypatingos reikšmės tik krikščioniškojoje pasau- 
liažiūroje, kur askezė dažnai buvo suprantama, kaip kova su 
geiduliais del religinio idealo arba net kaip pratinimasis do- 
rintis Miuncheno profesorius Franz Walter'is, parašęs Žymų 
veikalą „Der Leib und sein Recht im Christentum“, vis delto 
tvirtina, kad askezės sąvokoje nėra nieko specifiškai krik- 
ščioniško, nes jos esmę sudaro dvasinio gyvenimo atlaiky- 
mas prieš grynai fizinį buvimo būdą. ,„„Askezė, pasak jo, nori 
ne ko kito, tik laiduoti tikrą Žmogaus laisvę, išvaduoti dvasią 
iš prievartos sąvaržų, statomų jai to -pikčiausio priešo, kuriuo 
yra žemas geidimas, taip prieštaraująs protui ir tikėjimui. 
Visa nelaisvės sritis Žmogaus prigimtyje, arba prigimties są- 

varžos yra arena, kur laisva dvasia laimi kilniausių, visuomet 
žaliuojančių laurų.  Askezė yra savęs paneigimas, kiek ji nei- 
gia prievolę pripažinti žemesnio egoistiško užsigeidimo val- 
džią ir visu pajėgumu spiriasi prieš šitą užsigeidimą. Jinai 
yra savęs paneigimas, kiek neigia jungo bei verguvės būtinu- 
mą, ir sykiu teigia mūsų geresnio aš, mūsų dvasinės asme- 
nybės išsiskleidimą ir jos laisvę. Jinai stengiasi nugalėti, 
pažaboti, net užmušti to pikto geidimo demoną, kuris yra įsi- 
spraudęs į žmogaus prigimtį sykiu su įgimtąja nuodėme. To- 
kia prasme askezė yra numarinimas“ (98 p.). 

Nesigilindamas toliau į fizinio lavinimo santykiavimą su 
askeze, turiu konstatuoti, kad racionali fizinio lavinimo siste- 
ma, jei ji nori būti nuosekli, turės fizinį lavinimą pastatyti į 
sąryšį su tuo askezės supratimu, kurio laikosi dedama į ugdy- 
mo pagrindą pasauliažiūra. Fizinis lavinimas ne būtinai tar- 
nauja, nors privalo tarnauti, doriniams askezės tikslams; bet 
užtat askezės uždaviniai būtinai reikalauja tam tikro fizinio 
lavinimo. Iš kitos pusės fizinis lavinimas, atpalaiduotas nuo 
askezės tikslų, nustoja, kaip matėme, tikros savo prasmės, 
nes fizinė žmogaus galybė tegali turėti tikros žmogiškosios 
vertės vien sąryšyje su tuo paskyrimu, kuris yra daromas 
pagal aukštesnius Žmogaus gyvenimo bei veikimo tikslus. 

4. Trečias dveietas atatinkančių sau fizinio lavinimo tikslų, 
kaip žinome, yra, iš objektyvinio atžvilgio, fizinis gražumas, o 
iš subiektyvinio atžvilgio — fizinis nusiteikimas savaimingai 
kūrybai. Tai yra fizinio lavinimo tikslai, kurie yra statomi este- 
tinio gyvenimo srityje. Čia ir tenka išaiškinti, kas yra tikras 
fizinis Žmogaus gražumas ir fizinis nusiteikimas savaimingai 
kūrybai. 

Nėra abejonės, kad žmogaus kūno gražumas yra vertybė, 
kuri labai aukštai yra statoma šalia kitų mūsų pasaulio grožy- 
bių, ir todel, būtent, kad jinai yra lengviau įmanoma estetiniu 
atžvilgiu, nes labai dažnai jautrumas fiziniam kūno gražumui 
yra sustiprinamas mažiau ar daugiau jaučiama erotine emocija, 
kuri idealinėje savo esmėje yra ne kas kita, kaip estetinis pergy- 
venimas. Tačiau, kiek yra aukštai vertinamas fizinis gražumas, 
tiek retai yra tinkamai nusimanoma, kas yra tikra kūniškoji 
grožybė, kuri šiaip ar taip turi būti siekiama Žmogaus gyvenimo 

priemonėmis. Ir čia, kaip ir kūno sveikatos bei fizinio stiprumo 
supratime, fizinio gražumo sąvoka gali būti nuosekliai gilinama, 
einant nuo išviršinių žymių prie giliausios Žmogaus esmės pasi- 
reiškimo. Būtent, tikras fizinis gražumas yra ne kas kita, kaip 
ryškus idealinio sielos prado pasireiškimas kūne. 

Tuo būdu trys pagrindinės obiektyvinės fizinio lavinimo ver- 
tybės — sveikata, stiprumas ir gražumas — pasirodo giliausioje 
savo esmėje nuosekliai susijusios, nes normalus sielos ir kūno 
santykiavimas, arba sveikata, yra reikalinga sąlyga kūno pa- 
slankumui paklusti doriniams valios reikalavimams, ogi šitas pa- 
slankumas yra reikalinga sąlyga tam, kad žmogaus siela galėtų 
visa idealine savo esme pasireikšti regimose kūno žymėse. Bet, 
kol bus nuosekliai prieita šita paskutinė išvada, tenka padaryti 
visa eilė tarputinių konstatavimų bei išvadžiojimų. 

Visų pirma, pagal kokias išviršines žymes paprastai spren- 
džiama apie kūno gražumą? — Pasirodo, kad žymės, pagal ku- 
rias sprendžiama apie kūno gražumą, gali būti suskirstytos į dvi 
pagrindines grupes, iš kurių viena atsako konstruktyviniam kūno 
atžvilgiui, ir antra — plastiškajam. Konstruktyvinės kūno žy- 
mės išeina aikštėn kūno sąrangoje per jo formas, arba lytis, tuo 
tarpu kad plastiškos jo žymės pasireiškia per funkcionalinius jo 
judesius, arba motoriniame jo įdvasinime. Kūno lyčių gražumas 
pareina savo ruožtu nuo kūno bruožų ir spalvų harmonijos, tuo 
tarpu kad funkcionalinių kūno judesių gražumas pareina visų 
pirma nuo lankstumo, miklumo, judrumo ir tikslingo nuoseklumo. 

Kalbant apie kūno bruožų bei spalvų harmoniją, žinoma, ne- 
galima pasitenkinti vienu tik Žmogaus veidu, nors Žmogaus vei- 
das užima centrinę vietą kūno gražume, kaipo tikriausias sielos 
reiškimosi veidrodis.  Konstruktyvinis kūno arba jo sąrangos 
gražumas, besireiškiąs kūno lytimis, pareina taip pat ir nuo pro- 
porcingo visų griaučių surengimo, arba nuo proporcijos tarp 
atskirų kūno narių ir jo stuomens, ir nuo reikiamo raumenų išsi- 
skleidimo ir ių reikšmės deramai kaulų padėčiai, ir nuo tam tikro 
taukų kiekio, kuris suteikia kūno organams lengvai apvalias, 
švelnias linijas, ir nuo sveikos kūno spalvos, kuri apdovanoja jį 
gyvybės žavesiu. 

„Kiekvienas normalus žmogus, sako Georges Demėny savo 
knygoje Les Bases Scientifigues de V Education Physigue, besi- 

džiaugiąs sveikatos ir vidūtinio stiprumo gėrybėmis, pasituri 
tvirtais griaučiais, simetriškai surengtais ir neturinčiais iškry- 
pimų; jis turi išaugusius raumenis, lengvai išsiduodančius iš po 
odos; pilnus ir gerai nešamus pečius; plačią ir atdarą krūtinę; 
įtrauktą pilvą, pridengtą raumenų tinklu; tai vis yra gražumo 
žymės“ (161 p.). 

Konstruktyvinės kūno sąrangos žymės, besireiškiančios lyčių 
bruožais ir spalvomis, atvaizduoja Žmogaus gražumą stovimoje 
padėtyje, t. y. nejudomajame stovyje erdvėje. Motorinis, arba 
judomasis, kūno funkcionavimas erdvėje bei laike reiškiasi visa 
eile plastiškų žymių, kurių svarbiausios, kaip sakyta, yra lank- 
stumas, miklumas, judrumas ir tikslingas nuoseklumas. Plastiš- 
kos žymės gaunamos tada, kai kūno medžiaga įgauna tam tikro 
tamprumo, arba stangumo, kai kūno lytys ima gyvuoti tarsi per 
išvidinius judesius, įdvasinančius šitą medžiagą, iki pasireiškiant 
joje tam tikros realizuojamos ioje idėjos. Tokiu atveju lankstu- 
mas sudaro kūnui pirmą sąlygą judesių laisvingumui; miklumas 
padaro judėjimą ekonomišką ir lengvą; judrumas leidžia reikštis 
gyvybės pulsavimui ir ritmui, švelniai ir veikiai pereinant iš rim- 
ties į judesį ir, atvirkščiai, iš judesio į rimtį; pagaliau tikslingas 
nuoseklumas duoda galimybės tinkamai reikštis judėjimo tikslui, 
kuriuo yra realizuojama jame idėja. 

Taigi, kaip matome, plastiškosios kūno žymės papildo kon- 
struktyvines jo žymes, t. y. kūno bruožus bei spalvas, kad šie 
pastarieji įgytų gyvybės erdvėje bei laike, ir galėtų realizuoti 
tam tikras žmogaus dvasios idėjas. Pasirodo, kad ir vienos ir 
antros žymės tik tada tegali būti tikrai gražios, kai jos natura- 
liose prigimties lytyse tikslingai realizuoja dvasinę Žmogaus 
esmę. Tokiu būdu žmogaus kūno gražumas pareina nuo trijų 
bendrų pagrindinių sąlygų, kuriomis yra naturalumas, tikslin- 
gumas ir aukštesnis idėjingumas. Tai, kas nenaturalu, arba kas 
eina prieš sveikos prigimties linkmę, negali būti gražu, nes nor- 
malios šitos prigimties lytys yra objektyviai įkūnytas estetinio 
gražumo kriterijus. Tai, kas nėra tikslinga, užgauna mūsų sub- 


iektyvinį jausmą ir todel negali sudaryti vieno suharmonizuoto, 


estetinio pergyvenimo. Pagaliau, tai, kas neturi savyje aukš- 
tesnio idėjingumo, neturi savyje irgi jokios aukštesnės prasmės, 
ir todel negali būti vertingas dalykas ir estetiniu atžvilgiu. 

Kai iki šiolei buvo kalbėta apie konstruktyvines ir plastiš- 
kąsias kūno gražumo žymes, iš tikrųjų tebuvo labiausiai atsi- 
žvelgiama į naturalumo sąlygą, kuri pareina nuo prigimties. Jei 
dabar iškelsime klausimą, kas privalu reikalauti nuo fizinio gra- 
žumo, kad jis atsakytų žmogiškojo tikslingumo reikalavimui, 
tai pamatysime, kad čia jau atsiranda reikalo Žymiai pagilinti 
fizinio gražumo supratimą. — Paprastai apie kūno gražumą 
sprendžiama. iš išviršinių jo bruožų, — ių reguliarumo, propor- 
cionalumo, švelnumo ir tt. Tuo tarpu šitie išviršiniai bruožai ne- 
sudaro dar tikro žmogaus gražumo: jie yra tarsi rėmai, į kuriuos 
yra įtaisomas aukštesnis žmogaus būtybės turinys. Gražus 
paveikslas galima įtaisyti į negražius rėmus, ir, atvirkščiai, ne- 
gražus paveikslas — į gražius rėmus. Mažai nusimaną mene 
žmonės spręs apie paveikslą pagal rėmus, nes jų įvertinimas 
yra lengvesnis profanų masei; bet tikras estetas spręs apie pa- 
veikslą pagal tikrą estetinę jo vertę ir rinksis verčiau gražų pa- 
veikslą negražiuose rėmuose, negu negražų paveikslą gra- 
žiuose rėmuose. 

Panašiai yra ir su fiziniu Žmogaus gražumu. Tikras žmo- 
gaus gražumas iš tikrųjų ne tiek pareina nuo prigimtųjų bei pa- 
tobulintų fizinio lavinimo priemonėmis kūno bruožų, kiek nuo 
to, kokiame laipsnyje dvasinė sielos esmė peršviečia inertingą 
kūno medžiagą ir ją tikslingai apvaldo. Juk ir pats grožis yra 
ne kas kita, kaip išvidinio esybės tobulumo žydėjimas pro iš- 
viršinę jos lytį. Išviršiniai kūno bruožai yra, galima pasakyti, 
tik rėmai, į kuriuos įtaisomas Žmogaus paveikslas, apreiškiąs 
regimu būdu idealią jo esmę. Tuo tarpu išvidinis žmogaus gra- 
žumas, kuriame regimu būdu apsireiškia idealinė įo esmė, yra 
vertingesnis už išviršinį jo gražumą, besireiškiantį išviršiniais jo 
kūno bruožais. Sykiu tame fakte, kad išviršinis žmogaus gra- 
žumas yra labiau pripuolamas, tuo tarpu kad išvidinis jo gra- 
žumas pareina nuo jo nusistatymo visame gyvenimo plote, yra 
paguodos ir padrąsinimo dalykas tiems žmonėms, kurie del ko- 
kios nors priežasties nepasižymi išviršinės išvaizdos, pareinan- 
čios nuo kūno bruožų, gražumu. Jie visuomet gali savo gyve- 
nimo žygiais įtaisyti į negražius palyginti rėmus gražų Žmogiš- 
kojo turinio paveikslą. Žmogaus gražumo tikslingumas ir pasi- 
reiškia tuo, kad jis turi tarnauti žmogaus esmei išreikšti. 

Ir iš tikro, kūnas yra sielai materialinė atrama, kuri turi 
reikšti jos esmę regimu būdu. Kiekvienoje jo apraiškoje turi at- 
spindėti tikra žmogiškosios sielos vertė, ir tai iš tikrųjų įvyksta, 
kai kūno ir sielos sutartinė reiškiasi išsyk dvejopu būdu, būtent, 
kai iš vienos pusės kūnas, taip sakant, sumedžiagina arba 5u- 
daiktina sielos pergyvenimus, o iš antrosios — siela sudvasina 
kūno medžiagą pagal psichinę savo esmę. Šita prasme fizinis 
žmogaus gyvenimas yra tam tikra dailioji kūryba. Dailusis 
menas, Hello žodžiais betariant, sudvasina medžiagą, nepašalin- 
damas materialinės josios substancijos. Dailėje medžiagos su- 
dvasinimas įvyksta sykiu su idėjos sudaiktinimu ta prasme, kad 
grožis yra idėjos apreiškimas regimu ženklu. Nematerialinė 
idėja nužengia čia prie materialinio ženklo, taip sakant, juo 
reiškiasi arba jame įsidaiktina; ogi iš antros pusės materiali- 
nis ženklas pakyla prie idėjos: jis keičiasi pagal nematerialinę 
idėjos esmę, josios prisisunkia, taip sakant, įsidvasina. Štai ko- 
del grožis yra išvidinio esybės tobulumo žydėjimas pro išvir- 
šinę jos lytį. 

Jei dabar paimsime kūno ir sielos santykiavimą Žmogaus gy- 
. venime, tai pamatysime, kad jis atatinka idėjos ir ženklo san- 
tykiavimą dailiajame mene. Kaip dailiojoje kūryboje idėja keičia 
ženklą pagal nematerialinę savo esmę, taip siela keičia Žmogaus 
kūną pagal psichinę savo esmę. Tikras tad kūno gražumas reiš- 
kiasi tuo, kad tobulai išsiskleidęs kūnas yra taip palenkiamas 
sielos valdžiai, kad šios pastarosios psichinė galybė peršviečia 
ir įdvasina materialinį jo turinį. 

Kalbant čia apie Žmogaus sielos esmę, tenka, žinoma, jinai 
imti teigiamąja prasme, t. y. dorinio jos vertingumo šviesoje. 
Todel, fizinis gražumas yra tikras vien tada, kai įis yra sykiu 
dorinio vertingumo atspindis. Dorinė vertė yra čia tarsi aukš- 
tesnė idėja, kuri yra apreiškiama regimu ženklu Žmogaus kūne. 
Jei panaikiname fizinio gražumo sąryšį su dorine žmogaus verte, 
pats šitas gražumas dažniausiai virsta Žmogaus gražumo kari- 
katūra. Todel irgi tariamasis žmogaus gražumas dar gali nebūti 
tikras Žmogaus gražumas, ir, atvirkščiai, tariamasis Žmogaus 
negražumas nėra dar neperžengiama kliūtis tikram žmogaus 
gražumui reikštis. Išvidiniais dorinio gyvenimo žygiais fizinis 
žmogaus negražumas, paveldėtas iš prigimties, gali būti, taip 

szkant, nustumtas į tolimesnį planą, sumažintas bei perkeistas 
tuo doriniu skaistumu, kuris visados sudaro tikrą Žmogaus kūno 
aureolę. Taigi, norint įsigyti tikrąjį fizinį gražumą, tiek tada, 
kai išviršinė išvaizda yra daili, tiek ir tada, kai šitokia išvaizda 
vra menka, reik fizinio gražumo klausimas pastatyti į prie- 
žastingą sąryšį su doriniu Žmogaus turiniu ir šita pakraipa nuo- 
sekliai eiti, pradedant nuo sveikos racionalios kūno kultūros 
priemonių. 

Nusakytąją harmoniją tarp kūno ir sielos graikai vadindavo 
vienu žodžiu „xaloxayadiu“, kas reiškia „gražų gerumą“. Grai- 
kai, būtent, sakydavo, kad žmogus turi būti „xalos x 'dyadds“,t.V. 
gražus bei geras. Gražumas buvo reikalaujamas iš kūno, geru- 
mas — iš:sielos pusės, ir sykiu buvo tikėta, kad racionali kūno 
kultūra turi teigiamos įtakos doriniam žmogaus vertingumui, pa- 
našiai, kaip dorinė kultūra turi teigiamos reikšmės fiziniam žmo- 
gaus gražumui. Todel, laikydami dvasios ir kūno harmoniją 
kultūros idealu, graikai tarp kitko rūpinosi kuo glaudžiausiai su- 
jungti kūną ir sielą savitarpiniame 5antykiavime. Todel irgi 
dvasios lavinimas buvo jiems priemonė kūnui tvardyti, ir, atvirkš- 
čiai, kūno lavinimas buvo priemonė tobulinti dvasiai. Ypač 
artimą sąryšį tarp sielos ir kūno pergyvenimų jie pasiekdavo rit- 
miškais judesais, kurių reikšmę Platonas įvertino šitokiais Žo- 
džiais: „Per kūną euritmija, arba ritmo jausmas, įsisunkia į sielą, 
ogi tai, kas lavina euritmijos nusiteikimą, yra gimnastinis šokis“. 

Ir iš tikro pasirodo, kad ritmiškasis kūno lavinimas yra ge- 
riausia priemonė nustatyti deramus santykius tarp kūno ir sielos. 
Ritmikos menas pakelia į aukštesnį laipsnį plastiškąsias kūno 
vpatybes, ir, būtent, todel, kad judėjimas įgauna meniško pobū- 
džio per io ritminimą erdvėje ir laike. O kadangi muzika yra 
judomoji garsinio ritmo lytis, tai ritmiški judesiai tenka jungti 
su muzikaliniu ritmu, arba net muzikalinis ritmas įkūnyti pla- 
stiškajame judėjime. Tokiu būdu ritmiškoji gimnastika, arba 
net gimnastiškas šokis, yra ne kas kita, kaip plastiškas muzikos 
atvaizdavimas. Kiekvienas muzikalinis taktas gali būti išreikš- 
tas tam tikra judesių eile, įvykstančia erdvėje ir išsivystančia 
laike, ir dargi taip, kad sykiu paliekama ritmikos reiškėjui laisvė 
įnešti į savo judesius savaimingo kuriamojo individualumo. 
Šitaip sutvarkytas ritmikos menas ne tik lavina Žmogaus jėgas 


ir miklumą sąryšyie su erdvės ir laiko proporcijomis, bet yra 
labai sėkminga gimnastika sykiu ir raumenims, ir nervams, ir 
valiai. „Ji, anot vieno sporto žurnalo, išugdo organingą vienybę 
tarp šitų trijų judėjimo veiksnių iš vienos pusės ir įvairių Žmo- 
gaus kūno dalių iš antrosios. Ji moko susivaldymo, koordinaci- 
jos, pusiausviros ; trumpai tariant, jinai yra sintezės veiksnys. Štai 
kodel ji suteikia savo adeptams jų buities pilnatvės jausmą, didin- 
dama harmoningai fizines, dvasines ir gyvybines jų jėgas“ 
(Schweizer Sport, 1919 m. 2 nr., 30 p.). 


Norėdamas kūniškai išreikšti muziką, ritmikos reiškėjas turi 
pasiduoti meniškajai emocijai, kad ji persiduotų jo kūnui ir su- 
rastų reikiamą ritmą io įudesiams. „Ritmininkai, rašoma ten 
pat toliau, yra radę kilniai muzikos emocijai išreikšti visai pa- 
prastų, amžinai žmogiškų gestų, kuriuos žmonija buvo pamiršusi. 
Kokia išraiškos įtampa, koks iš tikro gražumas šituose natura- 
liuose judesiuose, šitose savaimingose padėtyse! Ir tai todel, 
kad mintis yra gyva šituose Žmonių kūnuose; tai ji apsirėdo 
lytimi. Ritmika yra menas; jei norima, tai yra šokis, nes vien joje 
šokis tegali atgauti savo prarastą vertę. Leisti kūnui apreikšti 
dvasią reiškia grąžinti įam tikrąjį vaidmenį. Tai yra suteikti 
minčiai didesnę kuriamąją galybę, būtent, sudaiktinimo galybę. 
Kokia fizinės iėgos versmė glūdo galėjime išreikšti be baimės, 
be teatralinio perdėjimo savo sielos įudesiais kūno judesius! Kiū- 
nas yra pasidaręs permatomas sielai „perkeistas“. Dvasia ir kū- 
nas tesudaro viena (30 p.)... Pagaliau, kūnas tarnauja ne tik 
dvasiai reikšti. Jis tarnauja irgi jos lavinimo reikalui ir gali 
liudyti apie ios pažangą. Medžiagos dvasinimas eina gretimais 
su dvasios sudaiktinimu“. (31 p.). Tuo būdu pasirodo, kad rit- 
mikos menas yra individualinio tobulinimosi priemonė. 


Esu padaręs ilgoką ištrauką apie ritmikos meną kaip tik todel, 
kad ji labai gerai charakterizuoja aukštesnį fizinio lavinimo už- 
davinį estetinės gyvenimo srities atžvilgiu. Pasirodė, įog fizinio 
gražumo klausime negalima pasitenkinti ne tik naturaliais išvir- 
šiniais kūno bruožais, bet ir paprastu kūno funkcionalinio reiški- 
mosi tikslingumu; tenka eiti toliau, norint suteikti kūnui aukš- 
čiausią fizinio gražumo laipsnį ir padaryti jį aukštesnio idėjin- 
gumo reiškėju. 

Sąryšyje su tuo, kas yra pasakyta apie kūno gražumą, galima 
išsiaiškinti visa eilė klausimų, apie kuriuos telkiasi visados ne- 
maža nesusipratimų, nes žmonės vadovaujasi jų sprendime ne 
racionaliais argumentais, bet pašaliniais motyvais, nieko bendro 
neturinčiais 'su estetiniais kriterijais. Čion patenka tokie artimai 
surišti su fiziniu gražumu klausimai, kaip apsitaisymo racionalu- 
mas, kosmetikos prasmė, mados pateisinamumas. Lengva įspėti, 
kad, norint visuose šituose klausimuose, sąmoningai ir racionaliai 
nusistatyti, reik išlaikyti bendras reikalavimas, kad šitų klausimų 
sprendimas neprieštarautų estetiniams fizinio gražumo princi- 
pams. Tai reiškia, kad tik toks apsitaisymas gali būti laikomas 
gražiu, tokia kosmetika leistina ir tokia mada toleruojama, kurie 
ne tik nemažina fizinio gražumo, bet dargi harmoningai su juo 
susiderina naturalumo, tikslingumo ir aukštesnio idėjingumo 
principais. Tuo tarpu kaip maža faktinai skaitomasi su šitų prin- 
cipų reikalavimais, kai gyvenime praktiškai sprendžiama apie ši- 
tuos dalykus! 

Imkime visų pirma apsivilkimo klausimą. Drabužis iš esmės 
tarnauja dviem pagrindiniam tikslam: pirma, apsaugo kūną nuo 
klimatinių atmosferos pasikeitimų, ir, antra, saugo įgimtą gėdos 
jausmą. Gyvuliai gauna sykiu su prigimtimi priemones apsisau- 
goti nuo klimatinių atmosferos atmainų; pavyzdžiui tesie šilti jų 
kailiai. Tuo tarpu žmogus turi šitų priemonių pasigaminti kultū- 
rinės industrijos pagalba. Del to jo prisitaikinimo ribos kur kas 
yra platesnės, negu atskirų gyvulių rūšių. Antra vertus, gyvuliai 
neturi gėdos jausmo, tuo tarpu kad Žmonės jau del vienos šitos 
priežasties visur ir visados turi mažiau ar daugiau naudotis pri- 
sidengimo priemonėmis. 

Del šitų dviejų apsitaisymo tikslų tik toks drabužis tegali 
būti pripažintas racionaliu, kuris apsaugo žmogų nuo klimatinių 
sunkenybių ir sutaupo jo gėdumo jausmą. Žinoma, apsitaisymo 
lyčių gali būti neišsemiama daugybė, bet vadovaujantis vien tik 
naturaliais dangstymosi tikslais, tenka jau atmesti visos tos apsi- 
dengimo lytys, kurios nepatenkina atatinkamų reiklavimų.  Ki- 
taip tariant, nepateisinami yra tokie drabužiai, kurie neatsako ap- 
sitaisymo tikslingumo principui. Tokiais drabužiais yra, pavyz- 
džiui, išeiginės ponių tualetos, kurios įtikdamos iškraipytam ma- 
dos skoniui, stengiasi mažiausia sudaryti apsitaisymo įspūdį, 

nors ir neduodamos teisės pasakyti, kad jos esančios visai ne- 
apsitaisiusios. Šitokioje madoje, kuri nėra graži jau todel, kad 
neatsako tikslingumo reikalavimui (o tikras grožis turi visuomet 
su šituo reikalavimu skaitytis), glūdo farizėjiškas noras sujungti 
padorumo žymes su nepadoriu tikslu. Šita prasme taip pat ne- 
racionalus ir todel negražus yra permatomas kojų apavimas. 


Toliau tik toks apsitaisymas tegali pritikti fiziniam žmogaus 
gražumui, kuris atsako naturalumo reikalavimui. Žinoma, kiek- 
vienas drabužis pridengia tam tikrame laipsnyje prigimtąsias 
kūno lytis, ir tai yra neišvengiama sąryšyje su dengimosi tikslų 
siekimu. Bet tai toli gražu nereiškia, kad drabužiai gali defigū- 
ruoti, arba nugamtinti prigimtąsias kūno lytis. Ir gorsetas, nena- 
turaliai įspaudžiąs stuomenį, ir krinolinos, neproporcionaliai iš- 
pučiančios apdangos lytis, negali būti pateisinti naturalumo prin- 
cipo atžvilgiu, ir todel irgi nėra gražaus apsitaisymo priemonės. 
Bet antra vertus nepateisinamas irgi yra matomas kūno palaidu- 
mas, kadangi tamprus apvaldymas visų savo kūno narių yra tasai 
tizinės vienybės pradas, be kurio negali būti sudaryta gražių ly- 
čių. Kaip matome, visos trys pasikeitusios iš eilės mados, t. y. 
krinolinos, gorsetas ir permatomas kūno palaidumas, be išimties 
yra negražios ir nepateisinamos racionalių principų šviesoje. Pa- ' 
našiai, galima būtų įrodyti, kad nėra gražūs ir sykiu nėra racio- 
naliai pateisinami aukšti bačiukų kulnai, nes jie deformuoja na- 
turalią kojos lytį. Žinoma, tai nereiškia, kad paprastos naginės 
gali būti laikomos gražia avalyne. 


Jei paimsime kosmetikos sritį, pamatysime beveik tokias pat 
apraiškas. Kosmetikos priemonės vadinamajame kultūringame 
pasaulyje labai dažnai nepasitenkina odos, plaukų ir nagų išlai- 
kymu sveikatos, naturalumo ir švarumo stovyje, bet kaip tik, at- 
virkščiai, nusideda prieš naturalumą, švarumą ir todel sveikatą, 
kai, būtent, yra vartojama pudra, dažai, svaiginantieii kvepalai 
ir panašūs dalykai. Šitos barbariškos iš esmės priemonės ne tik 
uegali būti pripažintos fizinio gražumo veiksniais, bet dargi yra 
simptomingos moralinių defektų žymės. Žmogus, kuris gali pa- 
sidėti ant žmogiškojo savo veido, turinčio apreikšti jo dvasinę 
esmę, spalvotas dulkes arba tepalus, nusideda vienu iš dviejų 
dalykų: jis arba neturi tikro savo vertės pajautimo, nors turi 

daug tuščios ambicijos, arba stengiasi pridengti dvasinę savo 
tuštumą ir net pagedimą dirbtiniu būdu. Po to, aiškus dalykas, 
pasiektos šitomis priemonėmis išdavos negali būti gražios. 


Kai paskui kyla klausimas, kodel fizinio gražumo ir jo deko- 
ravimo kultūros priemonėmis klausimuose elgiamasi tarsi tyčia 
priešingai tam, ko reikalauja natūralumas, tikslingumas ir idėjin- 
gumas ir tuo pačiu faktinai nusidedama prieš estetikos taisykles, 
tenka konstatuoti keletas priežasčių, kurių pirmoje eilėje stovi 
mados hipnozė. Apie šitos hipnozės reiškimąsi sąryšyje su fiziniu 
gražumu neiškenčiu čia šį tą nepasakęs. 


Negalima paneigti, kad mados faktas remiasi tuo naujovės 
reikalavimu, kuris šalia ir net gretimais su tvirtais įpročiais bei 
tradicijomis šiaip ar taip reiškiasi Žmogaus psichikoje. O ka- 
dangi naujovė, kaipo atatinkanti tam tikrą psichikos reikalavimą, 
gamina tuo pačiu pasitenkinimo jausmą, tai jos pasisavinimas 
yra visados mažiau ar daugiau vertinamas. Šitas naujovės pasi- 
tenkinimo įspūdis, kaipo emocija, dar nieko bendra neturi su 
estetiniu įausmu. Todel ir mada, kuri yra ne kas kita, kaip su- 
gestinis naujovės reikalavimų tenkinimas, iš savo esmės dar nėra 
estetinio jausmo apraiška. Ji gali būti graži, iei atsako estetikos 
reikalavimams; bet ji taip pat gali būti negraži ir net turi dau- 
giau davinių būti tokia del įvairių priežasčių. Pasirodo, kad ne- 
kritinga Žmonių masė, nepajėgianti sąmoningai taikinti estetikos 
kriterijų madai įvertinti, orientuojasi pagal naujovės patirtą emo- 
ciją, kuri ir yra jos laikoma estetinio sprendimo matu. Tokiu 
būdu ne gražumas, bet prašmatnumas tampa mados pasisekimo 
veiksniu plačiose masėse. Jei mada iš tikro būtų visados graži, 
ji turėtų Žymiai mažiau palinkimo dažnai keistis pagal naujovės 
reikalavimus; Tuo tarpu perėjimas nuo vienos kraštybės prie 
kitos priešingos sustiprina naujoviškumo įspūdžius ir sykiu ver- 
čia banguoti toliau pasitenkinus valandėlei keistu prašmainumu. 


Mūsų kapitalistinėje visuomenės ūkio santvarkoje mada ypač 
vyra paskatinama chroniška prabangos dalykų hiperprodukcija, 
kuri tarsi randa išeities mados bangavime. Todel kapitalistinis 
ūkis yra sukūręs visą sugestinės reklamos sistemą, kuri įkaitina 
žmonių geidulius ir eksploatuoja juos savo tikslams. Čia kaip 
tik reik pasakyti, kad į šituos kapitalistinio ūkio spąstus patenka 

visų pirma moteriškoji psichika, kuri ir yra eksploatuojama be 
jokios atodairos. Kodel taip atsitinka, yra irgi savų priežasčių. 

Iš prigimties daugiau pasyvinio nusiteikimo, negu vyras, mo- 
teris labiau yra užinteresuota patikti išviršiniu savo pavidalu. Pats 
šitas noras patikti yra ne tik suprantamas, bet ir teisėtas, jei tik 
jis nesireiškia priemonėmis, nesutaikinamomis su etikos ir este- 
tikos principais. Maža to, ir prigimties apraiškos ir dorovės įpro- 
čiai padaro tai, kad moters išvaizdai ir jos užsilaikymui estetinis 
matas turi žymiai didesnės reikšmės, negu vyrui, kuriam paly- 
ginti yra svarbesnis praktinio aktyvumo kriterijus. Bet, deja, 
noras, patikti pasigaunant mados priemonių didžiausią moterų 
daugumą veda ne gražumo, bet prašmatnumo keliais ne tik todel, 
kad šita dauguma nesugeba suprasti ir pritaikinti tokių estetinių 
reikalavimų, kaip naturalumas, tikslingumas ir aukštesnis idėjin- 
gumas, bet ir todel, kad moters jautrumas mados sugestijai yra 
labai didelis kaip tik del ios pasyvinio nusiteikimo, Ir reik tiesiog 
stebėtis, prie kokių monstrualių defigūracijų sugeba prieiti net 
vadinamojo kultūringo pasaulio moteris, kuriai rodos estetiniai 
reikalavimai turėtų būti statomi ne tik moteriškosios prigimties 
vardu, bet ir kultūrinio susipratimo. 

Baimė per daug nukrypti nuo tiesioginio objekto verčia mane 
pasitenkinti šitomis bendromis pastabomis apie klausimą, kuris 
yra įdomus ir labiau reikšmingas, negu paprastai manoma. Pri- 
dėsiu dar prie šios progos, kad už mados keistenybes, nesude- 
rinamas nei su estetikos, nei su etikos reikalavimais, atsako ne 
vienos tik moterys. Jei moterys dažnai susižavi lengvai kintan- 
čios naujovės masinimais ir pigiais efektais stengiasi patikti, tai 
visa tai gali trūkti ilgesnį laiką tik todel, kad ir bendra vyrų masė 
nesugeba kritiškai įvertinti, ko yra verta visa šita pigių efektų 
sistema, ir ją pasmerkti aktyviu savo užšilaikymu. ,„,Vertinkime 
moteryje tikrą gražumą, sako G. Demėny, ir ji nesvyruodama 
ims tuoj jo ieškoti, kad galėtų mums patikti, ir ji tesistengs mus 
sužavėti, nenusileisdama prie mados kančių“ (162 p.). „Moteris, 
sako jis kitoje vietoje, stengiasi visų pirma patikti; todel dera jai 
įteigti supratimą apie tikrą gražumą, kad ji išsivaduotų svyra- 
vusi. Jei ji kartais save kankina, norėdama atsiekti tariamąjį 
gražumą, kodel nepritiktų jai būti tikrai gražiai be kentėjimo“ 
(Les bases scientifigues de Vėducation physigue, 162—163 p.). 

Baigdamas apie fizinį gražumą, kaipo apie vieną iš objekty- 

vinių fizinio lavinimo tikslų, turiu dar primygtinai pabrėžti, kad 
kūno gražumas atsiekamas tam tikrose ribose ne vieno tik fizinio 
lavinimo priemonėmis, bet yra viso pilnutinio. ugdymo išdava, 
nes iš tikrųjų kūno gražumas pareina ne tik nuo jo sveikatos, 
stiprumo, miklumo, pakankamo bei proporcionalaus išsiskleidi- 
mo ir funkcionalinio jo reiškimosi, bet ir nuo to, kokiame laips- 
nyje jis yra nusiteikęs paklusti valios reikalavimams, ir net ga- 
lutinėje sąskaitoje nuo to, kaip jame pasireiškia aikštėn dorinis 
žmogaus vertingumas, kuris turi įdvasinti Žmogaus kūną ypa- 
tingos aureolės šviesa. Tikras žmogiškasis kūno gražumas turi 
būti ne kas kita, kaip regimas pasireiškimas aikštėn idealinio 
žmogaus tipo, kuris yra realizuojamas viso gyvenimo žygiais. 
Žodžiu tariant, ugdymo sistema turi pastatyti žmogaus vaizdą 
į priežastingą sąryšį su dvasiniu Žmogaus turiniu, nes šis pasta- 
"rasis turi keisti fizines Žmogaus kokybes pagal aukštesnę savo 
esmę. ; 
Jei estetinėie gyvenimo srityje obiektyviniu fizinio lavinimo 
tikslu yra fizinis gražumas, tai subjektyviniu jo tikslu yra, kaip 
žinome, fizinis nusiteikimas savaimingai kūrybai. Apie šitą nu- 
siteikimą, labai mažai dar ištirtą ir retai siekiamą fizinio la- 
vinimo priemonėmis, ir turiu šį tą dabar pasakyti. 

Kūryba apskritai yra intensyviausias Žmogaus gyvenimo 
reiškimosi būdas. Joje Žmogus turi dalyvauti sykiu ir fizinėmis 
ir dvasinėmis savo išgalėmis. Suprantama todel savaime, kad 
žmogaus kūnas, arba fizinė prigimtis, kaipo vienas iš kuriamųjų 
veiksnių, gali būti mažiau ar daugiau nusiteikęs kūrybos tiks- 
lams. Fizinis lavinimas, žinoma, negali ruošti Žmogų prie dai- 
liosios kūrybos tiesioginiu būdu; bet užtat jis gali paruošti žmo- 
gaus kūną tokiu būdu, kad jis būtų geriausiai nusiteikęs kūrybos 
reikalams. Tai įvyksta tada, kai fizinio lavinimo priemonėmis 
vra atsiekiamas fizinis nusiteikimas savaimingai kūrybai. 

Savaiminga kūryba tėra vien paruošiamoji materialinė atrama 
aukštesnei sąmoningai dailiajai kūrybai. Savaiminga kūryba yra 
tam tikra prasme priešpastatoma sąmoningai kūrybai, nes pir- 
mojoje kuriamasis aktas įvyksta, galima sakyti, savaime, t. y. 
spontanišku būdu, tuo tarpu kad antrojoje toks aktas yra mažiau 
ar daugiau sąmoningų Žmogaus pastangų išdava. Savaiminga 

kūryba yra pagrįsta reileksine organizmo reakcija, arba net 
automatiškais io judesiais; tuo tarpu kad sąmoninga kūryba yra 
pagrįsta intensyviu dėmesio 'sutelkimu, kuris aukščiausiame 
savo įtampos laipsnyje panaudoja visą pasąmonio turtą, kas ap- 
sireiškia aikštėn, kaipo vadinamasis kūrėjų įkvėpimas. Ir štai 
pasirodo, kad aukštesnė sąmoninga kūryba juo lengviau ir sėk- 
mingiau vyksta kūrėjo psichikoje, iuo tikriau ji remiasi savai- 
minga kūryba, tiekiančia jai visai automatiniu būdu techninių 
priemonių. Sakysime, pianistas virtuozas improvizuoja naują 
savo kūrinį. Tuo laiku, kai visos jo pastangos turi būti sutelktos 
išvidiniame kuriamajame akte, jis neturi įiokios galios mąstyti 
apie techninio išpildymo vyksmą. Jo pirštai visai automatiškai 
turi atsakyti tam,kas darosi kuriamosios jo psichikos gelmėse. Jei 
jis nebūtų įsigijęs šitokio automatizmo ir turėtų sąmoningomis 
pastangomis jį atstoti, negalėtų būti kalbos apie tikslingą ir visiš- 
kai suharmonizuotą kūrybą. Tai įvyksta todel, kad, pasak 
Džemsą, iuo daugiau kasdieninio gyvenimo smulkmenų mes pa- 
vedame automatizmui, nereikalaujančiam sąmoningų pastangų, 
juo daugiau autonomijos mes laimime savo aukštesnėms galioms 
it tuo pačiu padarome jas sugebančias laisvai atsidėti vien tie- 
sioginėms savo pareigoms. 


Tuo tarpu kalbamasis automatizmas, kuris iš tikrųjų yra ne 
kas kita, kaip fizinis nusiteikimas savaimingai kūrybai, įgyjamas 
nervų sistemos lavinimu, kurio išdavoje gaunamas judesių koor- 
dinavimas į tam tikrą lengvai ir nuosekliai išpildomą sistemą. 
Pirmutinė savaimingo kuriamojo nusiteikimo apraiška yra auto- 
matiškas refleksas, kuriuo, pavyzdžiui, žmogus visai be sąmo- 
ningų pastangų sugeba rasti reikiamų apsigynimo priemonių. 
Sakysime, žmogaus galvai taikinamas staigus smūgis. Tuo at- 
veju žmogus visai automatiškai daro reikiamą apsigynimo judesį 
savo ranka arba net kokiu nors improvizuojamu ginklu. Juo 
šitas refleksinis judesys bus turtingesnis apsigynimo priemonė- 
mis ir tuo pačiu sėkmingesnis, juo didesnis reik pripažinti pas 
žmogų nusiteikimas savaimingai kūrybai. Šitas nusiteikimas, 
pasireiškiąs jau refleksiniuose judesiuose, pareina nuo nervų si- 
stemos stovio, nuo temperamento, arba pobūdžio, nuo atsilaiky- 
mo instinkto išsivystymo ir tt. Bet jis irgi gali būti sąmoningai 

lavinamas, nes reikiamas jam miklumas, vikrumas ir kuriamasis 
jėgų panaudojimas pareina nuo atatinkamo nervų sistemos 1a- 
vinimo, 

Kai sąmoningomis atkartotinomis pastangomis yra siekiama 
judesių koordinacija, arba jų suderinimas į vieną organingą vi- 
sumą, nervų sistema atatinkamai įpranta veikti pastoviu ir su- 
harmonizuotų būdu, taip kad ilgainiui pastangos iš sąmoningų 
tampa automatiškomis. Tuomet jau jose pasireiškia maksimali- 
nis miklumas, vikrumas, ekonomiškumas energijos eikvojime ir 
kitos kuriamojo fizinio veiksmo ypatybės. Reikšminga yra tai, 
kad visos šitos ypatybės yra ne tik kuriamojo nusiteikimo ap- 
raiškos, bet ir estetinės funkcionalinio reiškimosi veiksmais žy- 
mės. Ir iš tikrųjų kūno miklumas, jo judesių ritmingumas, io 
pastangų ekonomiškumas, įgalinąs atsiekti maksimą išdavų 
su minimu išeikvotos energijos, savaimingas kūno prisitaikymas 
prie padėties aplinkybių ir toks pat jo reagavimas prieš pavojų, 
— visa tai yra sykiu ir kuriamojo nusiteikimo sąlygos ir išvirši- 
nės estetinės apraiškos. 


Visos šitos kokybės turi lygiai svarbios reikšmės ir paprasto 
mechaninio darbo produktingumui ir aukštesnės dailiosios kūry- 
bos sėkmingumui. Jei, pavyzdžiui, paprastas darbininkas fiziniu 
savo darbu dalyvauja gamyboje, tai visi nusakytieji momentai 
sudarys jame geriausiąjį kūrybinį nusiteikimą, kuris šiuo atveju 
gali būti pavadintas paprastu produktingumu. Bet ir einant nuo 
šito paprasto produktingumo prie dailiosios kūrybos, visi nusaky- 
tieji momentai pasirodo ne mažiau reikalingi, tik čia jie jau pri- 
valo įgauti didesnio tobulumo. Fizinis miklumas, judesių ritmin- 
gumo jausmas, fizinių pastangų ekonomiškumas ir apskritai sa- 
vaimingumas kūrybinių priemonių naudojimesi tampa dabar 
materialine atrama kuriamajam sugebėjimui realizuoti meno kū- 
rinį techninėmis priemonėmis, — Šitomis bendromis pastabomis 
ir pasitenkinsiu palietęs klausimą apie fizinį nusiteikimą savai- 
mingai kūrybai. 

Užbaiga. — Žvilgis į fizinio lavinimo tikslų realizavimo 
tvarką. 


Kai yra jau nustatyti fizinio lavinimo tikslai, tenka eiti prie 
jų siekimo tam tikrais uždaviniais. Tuo tarpu pasirodo, kad 

fizinio lavinimo tikslams negalima nustatyti griežtai atatinkančių 
uždavinių, taip, pavyzdžiui, kad sveikatos reikalui atsakytų vie- 
nas atskiras fizinio lavinimo uždavinys, fiziniam stiprumui — 
kitas uždavinys ir tt. Iš tikrųjų nustatytieji fizinio lavinimo tiks- 
lai gali būti realizuojami labai įvairiais uždaviniais, kurių atsi- 
randa sąryšyje su įvairiais fizinio lavinimo objektais. + 

Tuo tarpu fizinio lavinimo objektais yra visos tos fizinio gy- 
venimo apraiškos, arba visi tie jo veiksniai, kurie mažesniame ar 
didesniame laipsnyje, vienu ar kitu atžvilgiu gali būti panaudoti 
fizinio lavinimo tikslams siekti. Tokiais objektais ir yra pirmoje 
eilėje mitimas, kvėpavimas, kraujotaka, kūno apdanga, judesiai 
(žaidimai, fizinis darbas, gimnastika, sportas, šokis, kelionės), 
gyvenimo būdas (darbas bei poilsis), higienos globa ir medicinos 
intervencija. Kiekvienas iš šitų objektų taip ar šiaip gali būti 
panaudotas fizinio lavinimo tikslams ir todel su kiekvienu iš jų 
gali būti surištas tam tikras fizinio lavinimo uždavinys, kuris gali 
turėti savo priemonių, metodų ir šiaipjau pedagoginių principų. 

Jei paimsime, pavyzdžiui, mitimo faktą Žmogaus gyvenime, 
turėsime pastebėti, kad reikalas misti gali būti tenkinamas būdu, 
kuris atsako pedagogikos reikalavimams ir kuris todel privalo 
turėti sau tinkamų priemonių bei metodų. Pagal tai ir atsiranda 
pedagoginis uždavinys sutvarkyti šitą reikalą tokiu būdu, kad jo 
tenkinimas geriausiai atsakytų fizinio lavinimo reikalavimams. 
Panašiai yra ir su kitais fizinio lavinimo objektais, su kuriais 
turi būti surišti tam tikri pedagoginiai uždaviniai, per kuriuos gali 
būt galutinėje sąskaitoje realizuoti fizinio lavinimo tikslai. "Ty- 
rinėjimas kalbamuoju atžvilgiu tokių fizinio gyvenimo objektų, 
kaip mitimas, kvėpavimas, kraujotaka, kūno apdanga, judesiai 
ir tt., sudaro platesnį uždavinį, kuris jau išeina iš užbrėžtos šiam 
rašiniui temos. Todel šituo labai trumpu nurodymu į fizinio 
lavinimo tikslų realizavimo tvarką jis ir baigiamas. 

